BEHARRA DA EROSTEKO ARRAZOI | Ekonomia | Berria\nBEHARRA DA EROSTEKO ARRAZOI\nIkusmiran dabiltzanen artean agertzen dira erosle batzuk etxe agentzietan. Bikote gazteak dira gehienak, etxe txikietatik handiagoetara jauzi egiteko premia dutenak. Bigarren etxebizitzak, berriz, erretiratuen eskuragarri baino ez daude.\nBaldintza zorrotzekin izan arren, bankuak dirua ematen hasi direla ematen du, eta horrek etxebizitzen salerosketan mugimendu apur bat ekarri du. Ez da garairik txarrena: etxeak duela sei urte baino %40 merkeago daude. Erosleen beharrak eraginda, etxe agentziek bezero gehiago dituzte. Batez ere, 30-40 urte arteko gazteak joaten dira, alokairuan zeudenak eta erostera jauzi egiten dutenak; familia izan dutelako, etxe handiagoa behar dutelako, edo beste hainbat arrazoirengatik. Bigarren etxebizitzak, berriz, oraindik ere luxuzko gutizia dira. Patrika zabaleko errusiar dirudunak oso leku zehatzetan agertzen hasi diren arren, etxebizitza horiek apenas duten bezerorik, ez bertakorik, ez atzerrikorik.\n2012az geroztik sumatu du etxebizitzetara sartu-irten handiena Itziar Goienetxea Etxebil agentziako arduradunak. «Ordura arte izan zen lehorterik handiena; prezioak bere onera etorri direlako hasi da mugimendua». Hala ere, Donostian ez du ezagutu beste hainbat lekutan izan den geldialdirik: «Salmentak ez du etenik izan; beti etorri da norbait etxebizitza baten bila». Askotariko bezeroak dituzte Donostian. «Oraindik ere etortzen dira betiko inbertitzaileak, bigarren etxebizitzak erosten dituztenak, gero alokairuan jartzeko edo aurrerago saltzeko. Donostia gai da horretarako oraindik». Erosle mota berri bat agertu zaio, hala ere, Goienetxeari, haren harridurarako: « Orain gurasoek ez dute laguntzen etxebizitzak erosten; zuzenean erosi egiten dizkiete seme-alabei». 2011 inguruan nabaritu zuten joera hori. Dirua bankuetan edukitzea ez zela segurua zioen zurrumurrua zebilen garai horretan. «Aurrezkiak bankuan geldirik eduki baino, nahiago izan zuten inbertitu seme-alabek etxea izan zezaten». Seme-alaba horiek 30 urtetik beherakoak izan direla zehaztu du Goienetxeak: «Ikasketak amaitu berri edo lanean hasi berriak dira normalean».\nZarautzen, ez hainbeste\nHorrelako egoerarik ez dute ezagutu Zarauzko Pagadizabal agentzian (Gipuzkoa). Hori bai, ohartu dira etxebizitza erosteko asmoz bertaratzen diren gehienak familia gazteak direla. «Haurrak izan dituztelako etxe handiagoa behar dute». Donostiaren aldean Zarautzen mugimendua txikiagoa dela dio. «Prezio oso ona denean, segituan saltzen dugu, baina bestela, ez. Zarautzen ez dira prezioak horrenbeste jaitsi, inguruko herrietan bezainbeste ez behintzat». Esaterako, Azpeitian, Arroan eta Orion salneurriak asko merkatu direla dio. «Etxebizitza berriak dauden lekuetan mugimendu handiagoa dago. Berezko prezioan saltzen dira gaur egun, eta horrek beste etxeei eragiten die». Azken urteetan Zarautzen ia ez da etxebizitza berririk egin, eta ez du halako fenomenorik eragin. «Aldaketarik ez da egon; hemen saltzen diren etxebizitza gehienak eraberritu egin behar dira. Obra kontuan hartuta, ez da horrenbeste jaitsi prezioa». Salneurri handiei aurre egin ezin diotenek alokairua dute alternatibatzat; zarauztar gazte gehienek horretara jotzen dute.\nHaatik, prezioak baino gehiago jaitsi dira bankuei egin zaizkien mailegu eskaerak. Laboral Kutxaren datuen arabera, 2007tik hona %80 jaitsi dira mailegu eskaerak. Iaz eta aurten, ordea, nabaritu dute jendea maileguak eskatzen hasi dela, nahiz eta kopurua oraindik ere oso txikia izan. Bigarren etxebizitza erosteko mailegu eskaerak, berriz, ia geldirik daudela dio Laboral Kutxak. Eskaeren %9 baino ez dira bigarren etxebizitza erosteko.\nUribe Kosta eta Irun\nBizkaiko Uribe Kosta eskualdean Zarauzko antzeko egoeran dira. Gutxi saltzen dute. Uribe Kosta etxe agentzian, Sopelako, Gorlizko, Plentziako eta Urdulizko etxeak dituzte salgai. Itziar Intxaurraga langilearen esanetan, «bezero gehienak gazteak dira, urte batzuk alokairuan bizi eta gero etxea erosteko jauzia egitekotan daudenak».\nZarautzen eta Uribe Kostan baino bizitasun handiagoa sumatzen dute Irungo Larrazpi etxe agentzian. Salmentak gorantz doaz, Irungo etxebizitzak jaitsiera nabarmena izan baitute. Esmeralda Mateo agentziako arduradunaren arabera, Hendaiatik (Lapurdi) itzultzen ari dira asko. «Dagoeneko Hendaiako prezioen pare jarri dira Irungo salneurriak, eta aukera hori probesten ari dira». Neurriz handiagoak ei dira Irungoak. «Orain urte batzuk erosi zutenaren prezio berean, hiru gelako etxebizitzak dituzte orain Irunen». Bizimodua ere aldatu egin zaio jende askori, eta horregatik itzultzen dira asko Gipuzkoara: «Familia izan dute, eta merkeagoak zaizkie hemengo etxebizitzak». Egoera irauli egin da. Prezioak asko jaitsi dira Bidasoatik hegoaldera. «Zenbat esaten ez dakit asmatuko nukeen, baina jauzi handia eman dute azken hamar urteetan». Espainiako INEk emandako datuen arabera, azken sei urteetan %40 merkatu dira etxebizitzak Hego Euskal Herrian.\nIruñeko prezio egokiak\nPrezioek erakarrita ere ari dira erosten etxebizitzak Iruñean. «Etxebizitza aldatzeak dira gehienak, familia izan dutelako; baina badira orain hiriaren erdiguneko etxeak merkeago daudelako etxez aldatzen direnak ere», azaldu du Iñaki Martinez Hernando Urdax agentziako arduradunak. Prezioak puztuta zeudenean hirigunetik alde egin zutenak itzultzen ari dira. Martinezen ustez, jaio ziren auzoetara itzultzen dira asko.\nSaltzeari ez diote utzi Urdaxen, baina zehazten hasita, «aurten bereziki» hazi zaizkie salmentak. «Orain biziagoak dira; lehen bezero bakarrarekin aritzen ginen, eta orain, pare bat edo hiru agertzen zaizkigu, eta ez dugu bezero bakarraren atzetik ibili beharrik». Iruñean bertan, eta handik 25 kilometroko erradioan dauden herrietako etxeak dituzte salgai. Horietan nabaritu du Martinezek prezioen beheranzko joera.\nBigarren etxebizitzak erosteko interesik ez dute sumatzen elkarrizketatutako etxe agentziek. Etxebestek dio horien salmenta asko moteldu dela: «Lehen urte bat behar bagenu saltzeko, orain bi urte behar izaten ditugu gutxienez». Erostera ausartzen direnak 60 urtetik gorakoak dira, eta kostaldeko etxeak hartzen dituzte. Irungo Larrazpi etxe agentziara ere helduak joaten dira. «40 urtetik gorakoak izaten dira, eta daukaten aurrekontuaren arabera hautatzen dute non erosi», dio Mateok. Hondarribirako, Pasaiarako eta Hendaiarako izan dituzte eskaintza apur batzuk. Goienetxeak Donostiaz gain, Pasaia eta inguruetako etxeak saltzen ditu. Bertakoak izaten dira erosle gehienak, Gipuzkoa barnealdekoak, Araba eta Nafarroakoak. Zarauzko Pagadizabalen, aldiz, ez dute ia bigarren etxebizitzarik saldu: «Prezio onak daude, baina ez dira saltzen».\nEta atzerritarrak erakartzeko ere ez dute balio oraingoz. Orion erosi du berriki errusiar batek etxe bat, baina bitxikeriatzat gehiago hartzen dute Pagadizabalen. Gertuagotik etorri diren atzerritarrak ere badaude. «Pasai Donibaneko etxebizitza bat saldu diegu bi frantsesi aurten, eta galdetzera ere gerturatu dira beste batzuk, baina ez dira asko», dio Goienetxek. Etxebestek ere gutxi nabaritu ditu atzerritarrak. «Etorri ziren hamabost bat ingeles orain urte batzuk, eta horietako batzuk etxea saldu nahian dabiltza». Frantsesak ere gutxi ari dira etortzen. «Hegoaldean lehenago erosten dute», gaineratu du. Intxaurragari eta Martinezi atzerritarrak apenas gerturatu zaizkie. «Etortzen direnak udan etortzen dira, eta alokatu egiten dute», azaldu du Intxaurragak.\nFinean, ez dira lehen bezain erraz saltzen etxeak; berriak zertxobait bai, baina bigarren etxebizitzak ez dira jabez aldatu. «Alokairuan ipintzen dira ez badira erabili behar», dio Intxaurragak. Goienetxeak «betiko inbertitzaileak» direla uste du. «Luzera begira etekina emateko erosten dute; saltzea momentuko kontu bat da, eta oraindik inork ez du behar hori nabaritu».\nMugimendu handiagoa bada, ordea, etxe agentzietan, haien arduradunek esan dutenez. «Interesa badago, eta inoiz maukaren bat agertzen bada, ordu gutxi iraungo du iragarkiak zintzilika». Krisiak krisi, maukaren pizgarria eraginkorra da.


2018ko abuztuaren 15a, asteazkena | Ordua Euskal Herrian 13:07:30\nZergatik damutu behar dute euskal preso politikoek? Zergatik izan behar dute euskal preso politikoek insolidarioak elkarren artean, Espainiak eta Frantziak nahi dutenean askatasuna eskuratzeko?\nEta errespetuari, elkartasunari… buruz oker ez bagaude, galdera erraza azaleratzen da: Zergatik ETAk ez du inoiz egin (sekula ez baita berandu) adierazpen bat gaur egun bere militanteei banan-banan exijitzen zaiena aitortuz, ihesi, erbesteratuta edo espetxean dauden militanteen duintasuna eta izaera politikoa urratu beharrean? Hau da, Ezker Abertzalearen Ofizialtasunak euskal preso politikoei “iradokitzen” die salatzea eta damutzea direla legez mantendu beharreko marra gorriak, baina hortik aurrera… dena libre. Dena libre! Horixe da Sorturen “iradokizuna”.\nAsko gara EPPak dignitateaz atera ahal ditugula sinetsita gaudenok. Lehen ere egin genuen eta egingo dugu beste behin ere. AMNISTIAren helburu taktiko zein estrategikoak lortu arte, jo eta ke!\n(Jon Iurrebaso Atutxa ETAko preso politiko ohia da)


Dantza-jauziak izango dira Ezpalak jaialdiaren ardatza — dantzan.eus\nHemen zaude: Hasiera › Albisteak › Dantza-jauziak izango dira Ezpalak jaialdiaren ardatza\nDantza-jauziak izango dira Ezpalak jaialdiaren ardatza\nBiarno, Baztan, Lapurdi, Nafarroa Beherea eta Zuberoan jauziak dantzatzeko dauden eredu desberdinak ikusi ahal izango dira 2010eko Ezpalak jaialdian. Maiatzaren 29an Iruñean eta 30ean Eibarren egingo da Ezpalak dantza tradizionalaren nazioarteko jaialdia.\nLapurdi eta Nafarroa Beherean dantza-jauziak egiteko izan diren eredu desberdinak ekarriko ditu Maritzuli konpainiak Aiko taldearen musikak lagunduta.\nArgia dantzari taldeak 60ko hamarkada bukaeran Zuberoan eta Nafarroan Beherean ikasitako dantza-jauzien tradizioa aurkeztuko du.\nBiarnoko musikari eta dantzari talde batek Ossau bailarako sauts edo jauziak eskainiko ditu.\nLuzaideko dantzariek, Nafarroa Garaia eta Behearen arteko mugan bolantek dantzatzen dituzten jauziak ekarriko dituzte\nBaztandar dantzari talde batek baztango mutil-dantzak eskainiko ditu.\nTaldeen emanaldia bukatuta dantzaldia ireki eta Aiko taldeak dantza-jauziak jotzen jarraituko du, nahi duten guztiek dantzatu eta gozatzen jarrai dezaten.\nDantza-jauzien generoa Biarno, Lapurdi, Nafarroa Beherea, Zuberoa eta Baztan-en dantzatzen da, baina eskualde batetik bestera ezaugarri, estilo eta dantzakera desberdinak aurkezten ditu. Izen desberdinak erabili arren, jauziak, sauts, mutil-dantzak eta mutxikoak, funtsean dantza-sistema bera dela ikusi ahal izango dugu 2010eko ezpalak jaialdian, eta horrekin batera, genero bera dantzatzeko estilo eta ezaugarri desberdinak ezagutu ahal izango ditugu. Gainera, dantzaldia ireki eta edonoren parte hartze eta gozamenerako dantza-jauzien ekitaldiek osatuko dute ekitaldia.\nEzpalak 2010, dantza tradizionalaren nazioarteko jaialdia\nMaiatzak 30, igandea, Eibar\nIruñeko Duguna eta Eibarko Kezka dantza taldeek antolatzen duten jaialdia gai baten inguruan egituratzen da urtero. Hauek dira aurreko urteetako gaiak:\nBost urte hauetan Ingalaterra, Flandes, Frantzia, Portugal, Katalunia, Valentzia, Gaztela, Galizia eta Euskal Herriko hainbat bazterretako dantzak eta dantzakerak ikusteko aukera eskaini du ezpalak jaialdiak. Baina desberdintasunak baino gehiago, kultura koreografiko guzti horien arteko antzekotasunak nabarmentzeko ahalegina da Ezpalak. Izan ere, folkloreak herrien arteko loturak aspaldikoak direla erakusten digu, eta dantza tradizionalak ikusiz, Europako eskualdeen artean, historian zehar behin eta berriz elkar trukatu eta konpartitu ditugun musika eta dantzakerak ezagutzeko aukera dugu.\nEibarko Klub Deportiboko Kezka dantza taldea eta Iruñeko Duguna dantza taldeak antolatuta, eta Iruñeko Udala, Eibarko Udala, Gipuzkoako Foru Aldundia eta Eusko Jaurlaritzaren laguntzaren antolatzen da Ezpalak jaialdia.


Ez dago lasterbiderik –\nDemokraziaren eta sindikatuen osasuna oso lotuta daude; hala erakusten dute azkenaldian argitaratu diren hainbat lanek.\nTUBACEXeko langileen manifestazio bat. Arg: Aiaraldea\nGuretzat funtsezkoak diren zenbait gatazka edo greba, balioan jarri ordez, tamalez sarritan gutxietsi egiten dira. Soldata-igoerak edo alde materialean geratzen direlako. Jule Goikoetxearen Estallidosliburuko pasarte honek greben alde material honi zentralidadea ematen dio. Borrokatzen duen langile-klasearen zati handi batek, soldata duin baten alde borrokatzen du. “Esplotatuek esaten badute soldata duin baten alde borrokatzea orain oinarrizkoa eta premiazkoa dela, eta, gainera, emakumeek, migratzaileek, sasoikako langileek eta abarrek bizi duten eraso sistematikoaren eta etengabeko beldurraren aurka borrokatzea bezain garrantzitsua dela, hori lehen planoan jarri behar da. Borroka horiek guztiak materialak dira, eta bigarren mailakoak deitzea langileria ez ezik, klase sozial guztiak eta bizi diren esplotazioa gutxiestea da”.\nMaterialtasunetik abiatzen dira lan-gatazka gehienak, baina asko harago iristen dira. Grebak sektore estrategikoetan direnean, sektore prekarioenetan, feminizatuetan, arrazializatuenetan, garaipen batek, hobekuntza materialez gain, onura handiak dakartza, ez soilik mobilizatu den sektorearentzat, baizik eta langile-klase eta komunitate zabalarentzat. Eta pedagogia egokia eginez gero, irabaziak are garrantzitsuagoak dira.\nEmaitza horietara iristeko ordea, ez dago lasterbiderik: lantokietan langileak antolatu eta, komunitatean dituzten harreman eta sareak erabiliz, komunitatera zabaldu beharra dago.\nEz dago lasterbiderik Ez dago lasterbiderik Ez dago lasterbiderik Ez dago lasterbiderik\nborroka sindikala, Ez dago lasterbiderik, langile borroka, sindikalgintza\nAsteburu honetan: Xerra Amerikar ogitartekoa (filet americain)\nHathor honat izaki jator egiptemea


Azken aldian geogebrarekin burrukatzen ibili naiz webean txertatzeko (moodleko pluginarekin ere). Askotan ikasleek arazoak edukitzen zituzten javaren pluginarekin. Gainera ematen du laister chromek ez duela javarako sostengua emango.\nAlternatibak bilatu nahian, geogebratube aurkitu nuen: http://tube.geogebra.org/. Bertan adibide pila bat topatu daitezke eta dirudienez dena html5ean dago garatua konpatibilitate arazoak ekidinez.\nEz dut gehiegi erabili baina denbora daukadanean gehiago aztertu eta luzeago idatziko dut honi buruz.\nArduino eta erreleak\nAurrera goaz gure baratzaren proiektuarekin (hemen azalpena). Momentu batean baratza ureztatzeko bonba martxan jartzeko arazoa iritsi zaigu.\nBonbak elikatzeko ez zen nahikoa arduinoren indarra (voltaia) eta beraz kanpotik elikatu behar genituen 12 Vekin. Baina, kontrola oraindik ere arduinorekin egitea ezinbestekoa zen. Nola konpondu arazoa?\nIkasleak ikertzen egon dira eta erreleak izan dira aukeratutako konponbidea. Baina nola konektatu errele bat arduino eta korronte elektrikora batera eta zirkuitua pizteko seinalea ematea?\nErreleak ere 12Vrekin funtzionatzen du eta beraz ezin da arduinorekin elikatu. Errexena lehenik eta behin errelearen konexioak ikustea izango da:\nOso garrantzitsua da errelearen GND konexioa, bai arduinoaren GNDra (seinalerako erreferentzia moduan) eta bai elikatze iturriko polo negatibora (elikatzeko) konektatzea. Bestalde arduinoren irteera digital bat, errelearen IN konexioarekin lotuko dugu agindua jaso dezan.\nBigarren pausua bonba elikatzea izango da. Bere…\nMoodlen Geogebraren plugina\nmaiatza 05, 2015\nGeogebra matematikako funtzioak eta azalpen grafikoak emateko programa oso baliagarria da. Gainera ariketak eta jarderak plantea daitezke ikasleek egin ditzaten.\nMatematikako irakasleak asko erabiltzen zuen eta moodleko plugina instalatzea erabaki nuen. Horrela ikasleek egindako ariketak bertan erregistratu eta kalifikatu daitezke. Jeitsi eta bidali behar izan gabe.\nBide batez, nik ere marrazketa teknikoko ikasgaian gehitu ditut.\nGure moodleko administrariak baldin bagara oso erraza da plugin bat instalatzea. Moodle pluginsetik (https://moodle.org/plugins/) nahi duguna aukeratu (kontuan hartu behar dugu hori bai, gure moodle bertsiorako egokia den) eta ordenagailura jeitsi behar dugu.\nGero moodlen honako pausoak jarraitu behar ditugu:\n1.Gunearen kudeaketan- Pluginak atalean: install ad-ons klikatu:\n2. Hurrengo formularioan plugin mota (jarduera kasu honetan), fitxategia (lehen jeitsi duguna) eta arriskuak onartzen ditugula (garrantzitsua da horrelako instalazioak burutu aurretik gure …


Ondare geologikoa — Zumaia\nZumaiako ondare geologikoa ezagutu eta oinez nahiz txalupaz ibilbide interpretatuak egiteko aukera ematen digu, ur gaziak gure osasunean dituen onurak ezagutu eta gozatzeko aukera eskaintzeaz gain.\nEgun osoko plana\nOndare geologikoa ezagutzeko aukera\nNaturan ibiltzeko aukera\nGarraio publikoa erabili daiteke\nThalasoterapia zirkuitu bat egiteko aukera\nZumaiako ondare ezagunenetakoa geologia da. Euskal Kostaldeko Geoparkean egoteko arrazoi nagusienetakoa da, mundu mailan lurraren historia ezagutzeko leku onenetako bat delako Zumaia.\nOndare hau ezagutzeko plan hau proposatzen dugu:\nAlgorri Naturaren Interpretazio Zentrora bisita egin. Bertan Zumaiako ondare naturala azaltzen da (geologia, padurak, dunak, artadia, etab.) eta Flysch-a nola sortu zen azaltzeko ikusentzunezko interesgarri bat ikus daiteke, 6 metro inguruko iknofosil baten erreplikaz gain.\nAzaleramendu geologikoa ezagutzeko Itzurun hondartzara igo. Han ondare geologikoa azaltzeko jarrita dagoen panela irakurri eta ikuspegi paregabeaz gozatu (hobeto ezagutzeko hemen gida bat). Jarraian Algorri puntaraino joan daiteke Geoparkeko kostaldea ikusi eta handik jaitsiz, Algorri kalan jarrita dagoen panela irakurri (K/T muga zer den ikasi) eta Ardantzabideko bailaratik Zumaiara itzuli. Ibilbide hau luzatu nahi bada hasieran Itzurundik Talai Mendira igo daiteke eta berriro Itzuruna itzuli. Ikusi hemen ibilbidea.\nEguna osatzeko Txalupa irteera egin daiteke kostalde majiko hau beste ikuspegi batetik ikusi eta hobeto ezagutzeko, Euskal Kostaldeko Geoparkeak antolaturiko bisita gidatua egiten bada. Baina belauntzian, kayakean edo itsasoko motorrean (Jet Ski) irteera pribatuak egiteko aukera ematen duten aisialdiko enpresak ere badaude Zumaian.\nBisita gidatua egin beharrean edo jarraian, itsasoko uraren onuretaz gozatu dezakezu Itzurun hondartzan bainatuz edo Zelai HoteleanTalasoterapia zirkuitua eginez.\nZaindu ezazu natura!\nGeoparkeko kosta oinez eta txalupan\nKirola eta natura familia giroan\nSantiago hondartza eta Urolako itsasadarra


PIPERPOLIS: Diabolo Kiwiren “Uhin galduak” bidaia galaktikoa - Arrosa\nBost kantuko EP bat argitaratu eta gero Diabolo Kiwi taldekoek espaziotik bidaia proposatzen digute: Uhin Galduak deitzen da baxenafartarrak plazaratu berri duen lehen bilduma luzea. Diskoa 2020ko abenduan grabatu zuten Mungiako Magic Box estudioan, James Morganekin. Bi urte pasa dira Kokinkeriak Fini lehen lan laburra Euskal Herri osoan aurkeztu zutenetik. Aurten berriz, aire ilunagoekin datoz, entzulea bidaia intergalaktiko batera gomitatuz.\nThe post PIPERPOLIS: Diabolo Kiwiren “Uhin galduak” bidaia galaktikoa first appeared on Bilbo Hiria irratia.\nPosted in Hankak lurrien, Kultura, Musika, PiperpolisTagged #ane zabala #diabolo kiwi


Free chat Formosa. Ausazko arrotz doan txateatu berehala Formosa tik.\nFree chat Formosa\nOngi etorri Chatroulette FormosaEdozein lekutan, munduko pertsona aleatory bat konektatzeko. Chatroulette Formosa dezakezu honako aukeren artean aukeratu:- Guztiak pertsona mota Formosa doan Txata. Zehaztu behar du, eta 'Ezarpenak' joan.- The 'bideo' moduan webcam Txateatu.- The 'mikro' moduan mikrofono Txateatu.- Txata ez mikro eta 'testua' moduan bideo gabe anonimoki.- Spy beste anonimoki onartzen bada hizketaldiak.- Ez baduzu nahi spied beharreko aldatu 'ezarpenak' atalean.Sakatu 'F2' hasteko, edo egin klik 'start'.\nFormosa hirien zerrenda:


MACHO MAN Reusen erosi batetik € 39\nMacho Man Reusen\nSpray Macho Man hobetzeko potentzia erosi Reusen\nArrakastatsua izateko Macho Man Reusen, behar duzu:\nNon erosi Reusen Macho Man\nZehaztu ordena formularioa zure kontaktu-informazioa azpitik bat erosi spray hobetzeko potentzia Macho Man Reusen at prezioa apaldu. Itxaron deia Kudeatzailea zure eskaera on spray Macho ManKudeatzailea, deitu ahal izango duzu laster. Noiz lortuko duzu poslala ordaindu ahal izango duzu, zure eskaera Reusen.\nMacho Man da eraginkorrena bat esan nahi du, potentzia duten erosi ahal izango duzu, gaur egun,. Erraz erabiltzen da eta erabat seguru, izango zuen laguntza edozein gizon Reusen lortzeko emaitza ezin hobea. Zure emakumea izango da awe balentriak gai izango duzu ondoren spray erabiliz.\nNola erosi bat spray Macho Man Reusen\nNahi dutenentzat ordena prezio onenean Macho Man Reusen (Espainia), bete behar duzu eskaera orria zure izena eta telefono zenbakia etorkizun hurbilean izango duzu dei Kudeatzailea galdera guztiak erantzun, eta bidalketa Macho Man at esan zuen helbidea. Ordainketa jaso ondoren, partzelaren batetik courier edo postetxean. Zehatza bidalketa kostua Macho Man bat izenik zehaztutako helbide ezberdina izan daiteke, Espainiako hiri ezberdinetan, ezagutzeko prezioa Kudeatzailea ondoren jarriz , ordena spray Macho Man hobetzeko potentzia web-orri ofiziala.\nMacho Man Murtzian Macho Man San Sebastian\nOrdena Reusen Macho Man


ARRATSALDEA: Jolastera! - ERA\nEguerdiko bazkariarekin indarrak berritu eta arratsaldeko lehen orduak eskolan pasa ondoren, jolasteko tenorea izaten dute haurrek. Gogo biziz ateratzen dira, gainera, baina erritmoari eutsi ahal izateko komeni da atseden hartzea eta zerbait jatea.\nBokata edota fruta jaten duten bitartean ipuin bat kontatzeak lasaituko ditu. Une horretarako aproposa da, esaterako, “Meriendatzera etorri zen tigrea”.\nSofia eta tigre marradun iletsuaren istorioa entzundakoan bestelako planak eginen dituzte: batzuek eskolaz kanpoko jardueretan parte hartuko dute. Gaur egun badago neska-mutikoen gustuak eta afizioak asetzeko adina eskaintza: kirola, dantza, musika, gai tematikoei buruzko tailerrak, eskulanak… Jakina da osasuntsua eta onuragarria dela taldeko jarduera horietan aritzea, baina ez hori bakarrik, bestelako balioak ere ikasten eta barneratzen dituzte elkarrekin pasatzen dituzten orduetan: laguntasuna, elkarrekiko errespetua, enpatia… baita lagunekin euskaraz aritzea ere. Jolas giroan, kaleko hizkera lantzeko eta sendotzeko modua ematen die beren adinekoekin arratsaldea pasatzeak.\nHaur guztiek ez dute, ordea, eskolaz kanpoko jardueretan izena ematen, eta, beraz, beste batzuek jolasten ematen dute arratsaldea. Parkean, plazan, eskola atarian, kiroldegian… nonahi dute lagunartean ongi pasatzeko tokia. Batzuetan harrapaketan, soka-saltoan edo ezkutaketan ariko dira. Aukera zabala dago jolaserako, baita euskarazko baliabide ugari ere. Hona hemen gordeketan erabiltzeko esamolde bat:\nEz bazarate ezkutatu denbora izan duzue\nBeste une batzuetan, berriz, joko librean ariko dira harri edo makil batekin gauzak asmatuz. Eta hori ere beharrezkoa dute, jostatuz garatzen baitira haurrak. Hezitzaileek eta irakasleek diotenez aspertzeko beta gutxi uzten zaie haurrei eta aspertzen ere ikasi behar dute, horrela irudimena lantzera behartzen dituztelako euren buruak, eta horrek, azken batean, sormenerako gaitasun berriak garatzen laguntzen die.\nGehiago: denboralibrea, jolasa


WinSuite32 TGSS doan emandako programa da, RED Sistemaren erabilera errazteko, PC plataformetarako. Bere oinarrizko funtzioak Gizarte Segurantzaren Diruzaintza Nagusiarekin mezuen tramitazioa erraztea da, INSS ko kotizaziokoak zein afiliaziokoak; honetaz gain, nomina-programak sortutako datuak baliozkotzeko eta prozesatzeko balio du.\nSuite hau Windows (W95, W98, ME, NT, 2000, XP eta Vista) inguruko PC plataformetan operatzeko garatu da.\nWinSuite32 bertsio osoa\nBertsioari buruzko datuak


Bai, Jainkoa dut salbatzaile! Harengan dut uste on eta ez naiz beldur. Jauna dut indar eta babes, bera salbatzaile».\n Sendo du gogoa; Jauna, bake betea ematen diozu, zuregan baitu konfiantza. Izan beti konfiantza Jaunarengan, Jauna suntsiezineko harkaitza da eta.\nGizakiaren beldur dena lakioan jausiko da, Jaunarengan konfiantza duena babestua dago.\nJauna ihesleku da zapalduarentzat, ihesleku larrialdian.\nJauna dut indar eta babeski. Berarengan izan dut konfiantza; laguntza jaso dut eta pozarren dut bihotza: eskerrak emango dizkiot kantari.\nmundu osoan guduak geldiarazi, uztaiak puskatu, lantzak apurtu, babeskiak sutan erre.\nHobe da Jaunarengan babestea gizakiaz fidatzea baino.\n Bera bakarrik nire harkaitz eta salbamen, nire gotorleku: ez naiz eroriko. Jainkoarengan nire salbamena eta ohorea, Jainkoa nire harkaitz sendo eta babesleku.\n Goi-goikoaren aterpean bizi zaren horrek, gaua Ahaltsuaren itzalpean ematen duzun horrek, esazu: «Oi Jauna, zu ene babesleku eta gaztelu; ene Jainko, zuregan dut uste on!»\n Zintzoak ez du inoiz koloka egingo, haren oroitzapenak beti bizirik iraungo. Ez du izango berri txarren beldurrik, adoretsu dago, Jaunarenganako konfiantzaz;\n Konfiantza osoa dugu Jainkoarengana jotzeko, ongi baitakigu, bere nahiaren arabera zerbait eskatzen badiogu, entzun egiten digula. Eta, gure eskariak entzuten dituela jakinik, ziur gaude eskuan daukagula eskatutako guztia.\n Koru-zuzendariarentzat. Koreren semeena. Oboez. Kanta. Jainkoa dugu babesleku eta indar, larrialdian laguntzaile seguru.\n «Horregatik diotsuet: Ez kezkatu bizitzeko zer jan edo edango, edota gorputza zerez jantziko. Ez ote da bizia janaria baino gehiago, eta gorputza jantzia baino gehiago? Begira aireko hegaztiei: ez dute ereiten, ez uztarik biltzen, ez mandioan pilatzen; hala ere, zeruko zuen Aitak janaritzen ditu. Ez ote duzue horiek baino askoz gehiago balio zuek?


Ikasketen segitzeko moldeak | Groupe scolaire St Vincent\nIrakasle nagusiek, urte osoan, 3.eko ikasleak orientatzen laguntzeko lan garrantzitsua egiten dute. Burasoekin elkarlanean, gustatzen zaion eta bere gaitasunen araberakoa den formakuntza baten hautatzen lagundu behar da ikasle bakoitza. Gehiago jakiteko, ikus Onisep erakundearen webgunea.\nIkasketa laburrak (2 edo 3 urte hirugarrenaren ondotik) egin nahi dituzten eta jarduera konkretuei lotu ikasketetan hobeki sentitzen diren ikasleak Baxo Profesionalera buruz joaten dira. Baxo Profesional horren berezitasunak du gero Lizeo Profesionala (edo CFA zentroa, aprendizgoa nahiago dutenentzat) hautatzera eramaten. Baxo Profesionalean segitzen duten ikasle gehienak barnetegian sartzen dira, Pirinio Atlantikoetako edo Landesetako hegoaldeko Lizeo Profesional edo CFA zentro batean.\nBigarren Orokorra eta Teknologikoa\nIkasketa kontzeptual eta abstraktuak nahiago dituztenek, eta eskolako lan anitzen egiteko gaitasuna dutenek, Bigarren Orokorra eta Teknologikoa hautatzen ahal dute. Orduan, 3.aren ondotik gutienez 5 urtez ikasteko bidean sartzen dira.\nSan Bixente kolegiotik ateratzen diren ikasle gehienak Donibane Lohizuneko San Tomas Akinokoa lizeoan sartzen dira.


Lagun bat atxilotu dute Irunen, kobrezko gas hodiak lapurtzeagatik : Bidasoko Hitza\nLagun bat atxilotu dute Irunen, kobrezko gas hodiak lapurtzeagatik\nAgenteek esku artean hodi bat zuela lokalizatu zuten ustezko lapurra, mahai teniseko teknifikazio zentro inguruan.\nIrungo udaltzain izateko hizkuntza eskakizuna bertan behera utzi du auzitegiak.\nUstezk0 lapur bat atxilotu du bart gauean Udaltzaingoak Irunen, kobrezko gas hodiak lapurtzen ari zela. Hasiera batean agenteek mahai teniseko teknifikazio zentroan lokalizatu zuten ustezko lapurra, hodi bat esku artean zuela, eta atxiloketa Eguzkitzaldea kalearen eta Prudencia Arbide kalearen arteko bidegurutzean izan zen, kontrol batean.\nUdaltzaingoak Olaketa kaleko hiegiezin batean bizi diren hamabost lagunak etxetik atera zituen, Arantzateko Jauna kaleko eraikin batean gas ihes bat jazo baitzuten. Zorionez laster itzuli ahal izan ziren euren etxetara. Gas ihesaldi horrek El Pilar ikastetxean izan zuen eragina, eta oraindik zerbitzua berrezartzeko lanean ari dira.\nAtxilotutakoari delitu bat egotzi diote, eta epailearen esku utzi dute.


Kongresuko Euskal Taldeak iragarri du abstentzioa emango duela Gas naturalaren gorakadak gas eta argindar merkatu txikizkakoetan eragin duen inpaktua arintzeko premiazko neurriei buruzko irailaren 14ko 17/2021 Lege Dekretuaren bozketan.\nGaur bertan neurri hori eztabaidatzeko eta berresteko egin den osoko bilkuran, energia gaietarako bozeramaile jeltzale Idoia Sagastizabalek balorazio positiboa eman die Dekretuak kontsumitzaileentzat ekarriko dituen ondorioei, baina ildo beretik azaldu nahi izan du neurri horrek industriaren sektorearentzat ekar ditzakeen ondorioek EAJ-PNVri eragiten dioten kezka, ekonomia suspertu beharreko testuingurua bizi dugula. “Kontsumitzaileez gain, industria ere babestu beharra dago, ezinbestekoa delako ekonomia berroneratzea, enplegua eta inbertsioa bermatzea bilatzen badugu”, esan du diputatu andreak.\nIldo beretik, Sagastizabal kritiko agertu da eztabaidaren polarizazioaren eta sinplifikazioaren aurrean. “Harri eta lur ikusi dugu eztabaidaren gai bakarra dela elektrikoen alde edo kontra jartzea, gainerako guztia garrantzitsua izango ez balitz bezala. Industriarako ondorioak ahaztuta eta ekitatea alde batera utzita”, deitoratu du. Horren aurrean eta “ohi duen bezala”, EAJ-PNVk “elkarrizketa bidezko irtenbidea aldarrikatzen du, Gobernuaren eta enpresen artean adostua”, enpresa elektrikoetarako planteatutako mozkinen beherakadak industriarako ondorioak ekar ez ditzan, Sidenorrekin gertatu den bezala. “Ulertzen dugu zentzuzkoa izan daitekeela mozkin batzuk kentzea interes orokorreko gai batzuengatik eta salbuespen egoera batean, baina ez dira kontuan hartu alde biko kontratu ezberdinak daudela, industriak erabiltzen dituenak prezio egonkor eta lehiakorrak izateko”, azaldu du Sagastizabalek.\nDiputatu jeltzaleak gaineratu duenez “funtsean, arazoak bere horretan jarraitzen du, eta arazoa da argindar merkatua bera”. Zentzu honetan Sagastizabal prest agertu da argindarraren merkatua eta prezioak ezartzeko sistema marjinalista berrikusteko eta berriro diseinatzeko. “Arazo konplexuek ezin dute irtenbide errazik izan. Arazoa bada enpresa handiek merkatuan duten boterea baliatzen dutela, har ditzagun neurriak zentzu horretan”, gaineratu du.\nEsandako argudioekin eta Espainiako gobernua Lege Dekretua argitzeko, modulatzeko edo zuzentzeko atea ireki dutela egiaztatu ondoren, Euskal Taldeak abstentzioa bozkatzea erabaki du, eta Ribera Presidenteorde andreari adierazi dio EAJ-PNV bide horretan laguntzeko prest dagoela.\nAmaitzeko, Euskal Taldeak jakinarazi du ezezkoa emango duela argindarraren merkatuan igorri gabeko CO2-aren ordainketan eragiteko Lege Proiektuari aurkeztutako zuzenketen bozketan, ekimenak bere bidea jarrai dezan.


Donostia Zinemaldia :: Lake Tahoe\nJuanek hamasei urte ditu eta saminean murgildutako etxe batetik alde egiteko saiakeran zirkulazio istripu bat izango du. Ibilgailua konpontzeko asmoarekin hiriaren alde batetik bestera doala hainbat pertsonaia ezagutuko ditu: Don Heber, lagun bakartzat Sica boxer txakurra duen mekanikari zaharra; Lucía, ibilgailuentzako ordezko piezak saltzen dituen dendan lan egiten duen eta iparra galdu xamarra duen ama gaztea; eta David, Bruce Leerekin eta borroka-arteekin obsesionatuta dagoen mekanikaria. Hiru pertsonaien mundu zentzugabe eta harrigarrira hurbiltzearekin batera, Juanek, munduan den gauza naturalena eta, aldi berean, ulergaitzena ulertuko du: heriotza.\nMexiko Hiria, 1970. Zuzendariaren lanen artean film laburrak eta bideoklipak aurki ditzakegu. 2004an idatzi eta zuzendu zuen lehenengo film luzea, Temporada de patos, eta Canneseko Kritikaren Astean parte hartzeko aukeratu zuten, baita beste 90 nazioarteko zinema jaialditan parte hartzeko ere. Lake Tahoek Alfred Bauer eta Fipresci sariak lortu zituen Berlingo jaialdian, Zuzendari Onenarena Sydneyko jaialdian eta ?Urteko Fipresci Errebelazio? aukeratu zuten Canneseko Kritikaren Astean.


Busturialdeko HitzaAisia Archives - Page 67 of 68 - Busturialdeko Hitza | Page 67\nTxerriki afaria izango da Mendatan\nNork Gernikaldeko Hitza\t- Urt 19, 2011\nMendatako gazteek antolatuta, txerriki afaria izango da hilaren 29an. Jakinarazi dutenez, txartela erosteko azkenengo eguna datorren asteko eguena, hilaren 27a izango da. Afarira joateko txartelak, Eleizalde auzoko Menpe tabernan, Artape Jatetxean, eta......Read More\nGIZek hiru kontzertutarako sarrerak zozkatzen ditu\nNork Bermeoko Hitza\t- Abe 1, 2010\nGazte Informazio Zerbitzuak The Cabriolets, Bide Ertzean eta We are standard musika taldeek Kafe Antzokian eskainiko dituzten kontzertuetarako sarrerak zozkatuko ditu. Kontzertu bakoitzarako lau sarrera dituzte. Horretarako, Facebook edo Tuenti sare so......Read More\nAntton Aranburu busturiarrak bere lehen lana aurkeztuko du\nNork Busturiako Hitza\t- Aza 18, 2010\nAntton Aranburuk, Gasteizen bizi den Busturiako bakarlariak, bere lehen lana aurkeztuko du bihar goizean, 12:00etatik aurrera Gasteizko Elkar Megadendan. Goraka izena du Aranbururen lehen diskoak, eta euskaraz abestutako abestiak dira bere osotasunean,......Read More\nJubilatuen bazkarira joateko izen ematea zabalik dago\nNork Busturialdeko Hitza\t- Aza 17, 2010\nGautegiz Arteagako jubilatuek, urteroko bazkaria egingo dute abenduaren 5ean. Ildo horretatik, interesatuek azaroaren 30a arte izango dute izena emateko aukera.Izena emateko, arteagatarrek kultur etxera gerturatu beharko dute eta bertan ordaindu beharko dute bazkariaren zenbatekoa....Read More\nJarduera ugari izango dira Madariaga Dorretxean asteburuan\nAsteburu honetan, jarduera ugari izango dira Busturiko Madariaga Dorretxean. Hain zuzen, zapatuan, zein domekan, gazte eta helduek ondo pasatzeko aukera izango dute....Read More\n“Erlaxatzeko eta urtea ondo amaitzeko” irteera antolatu dute\nNork Gernikaldeko Hitza\t- Aza 16, 2010\nMendatako Udalak bidaia antolatu du herriko biztanleak «estresa kentzeko eta urtea ondo amaitzeko aukera izan dezaten. Zapatuan, hilaren 20a, Lekeitioko Talasoterapia Zita zentroan izango dira eta bertan bazkalduko dute. Izena emateko azkenengo eguna, bihar izango da....Read More\nArdoa dastatzen ikasi dute natxituarrek\nNork Gautegiz Arteagako Hitza\t- Aza 15, 2010\nArdo dastaketa ikastaroa eman zien zapatuan Mikel Garaizabalek natxituarrei. Haren azalpenei adi egon ziren Bolatokian ikastaroa hartu zuten hogei lagun inguruk, eta hark jarritako ariketak ere egin zituzten. ...Read More\nSalgai jarri dituzte Elai-Alai eguneko bazkarira joateko txartelak\nNork Gernika-Lumoko Hitza\t- Aza 12, 2010\nHilaren 20an Elai-Alai eguna ospatuko dute Elai-Alai dantza taldeko kideek. Jakinarazi dutenez, anaiarteko bazkarira joateko txartelak salgai jarri dituzte dagoeneko. Izena emateko epea datorren eguenean, hilaren 18an, bukatuko da. Interesatuek Gernika......Read More\nArdo dastaketa ikastaroa eta zientzia emanaldia izango dira Natxitun\nNork Gautegiz Arteagako Hitza\t- Aza 12, 2010\nNatxituko (Ea) bolatokian, heldu eta umeentzako jarduerak izango dira bihar. Goizean, Ardo dastaketa ikastaroa izango da eta arratsaldean, aldiz, umeentzako zientzia emanaldia izango da. Ardo dastaketan parte-hartzeko, izena aurretiaz eman behar zen, baina zientzia emanaldian nahi...\nSan Martinak ospatuko dituzte Kortezubin\nBihar goiz guztian zehar, Kortezubiko herritarrek San Martin eguna ospatuko dute. Goizean, "txerri oso bat" erreko dute herriko plazan, eta ostean "herri bazkarian" jango dute txerri hori....Read More\n« Aurrekoa 1 … 65 66 67 68 Hurrengoa »


"Laguntza eskolak" | M&M Formacion Integral\nOrientazio akademikoa eta bokazionala\nGurasoentzako aholkularitza pedagogikoa\nNork ematen ditu talde laguntza eskolak?\nIrakaslea, elebiduna (euskara-gaztelania), Industriako Ingeniari Teknikoa da, Nafarroako Unibertsitate Publikoan ikasia, eta hamalau urteko esperientzia du eskola partikularrak ematen.\nEskola Partikularrak ere eskaintzen al dituzue? Irakaslea nire etxera etor al daiteke?\nBai, beharrezkoa balitz edota gurasoek hala eskatuz gero, ikasleak bere beharretara egokitutako eskola partikularrak jaso ahalko ditu, bai akademian eta baita bere etxean ere.\nLaguntza eskolak eskaintzen al dituzue ikasteko arazo espezifikoak (besteak beste, dislexia edo arreta defizita) dituzten haurrentzako?\nBai. Kasu horietan ikaslearen araberako lan plangintza espezifikoa prestatzen dugu, ikasleak dagokion hezkuntza zikloaren helburuak lor ditzan. Ikasle bakoitzaren lan plangintza diseinatzeaz arduratzen den pertsona Pedagogian Lizentziatua da eta Heziketa Berezian diplomatua.\nZein metodologia erabiltzen duzue laguntza eskoletan?\nTaldeak ahal bezain homogeneoak izaten dira eta inoiz ez 4 ikasletik gorakoak; horrela, irakasleak bana-banako segimendua egin ahalko du, eta ikasle bakoitzaren behar jakinei arreta pertsonala eskaini. Ikaslearen ikastetxeko gaitegia eta edukiak jarraitzen ditugu eskoletan: kontzeptuak azaltzen dizkiegu eta, gero, ariketa ugari eginez lantzen ditugu, azterketak eraginkortasunez presta ditzaten eta aski emaitza onak lor ditzaten.\nIkastegira gela bereko hainbat ikasle joaten bagara, deskonturik egingo al diguzue?\nBai, lau ikasleko taldeei deskontuak egiten dizkiegu, baldin eta ikasle guztiak maila eta ikastetxe berekoak badira eta matrikula batera egiten badute.\nNola egin daitezke ordainketak?\nOrdainketak bai Eskudirutan, baita banku transferentzia bidez egin daitezke.\nNoiz komeni da laguntza eskolak jasotzen hastea?\nLehenbailehen. Haurrak irakasgai batean arazoak dituela ikusi bezain laster komeni da laguntza jasotzen hasteko aukeran pentsatzea; zenbat eta lehenago esku hartu, orduan eta eraginkorragoa izango baita. Ikasturtean zehar izandako arazoak hirugarren hiruhilekoan konponduko direla pentsatzea erabat okerra da, oro har.\nZenbat eskola ordu beharko ditu nire seme-alabak?\nOrdu kopurua bera baino garrantzitsuagoa da laguntza maiztasunez jasotzea. Ikasle bakoitzak ikasteko erritmo propioa du eta behar jakin batzuk. Hori dela eta, astean jaso beharreko eskola orduak ikasle bakoitzaren helburuen, ikasteko erritmoaren eta libre duen denboraren arabera erabakiko dira.\nZein ordutan ematen dira eskolak?\nIkaslearen beharretara moldatzen gara, eta ahalik eta ordutegirik hoberena eskaintzen saiatzen gara.\nAsistentzia kontrolatzen al duzue?\nBai, ikaslea eskolara etortzen ez bada, gurasoei jakinaraziko zaie egunean bertan, telefonoz zein posta elektroniko bidez.\nAzterketa baten aurretik eskola orduak areagotu daitezke?\nWeb orrian ez dira eskolen prezioak ageri; oso garestiak al dira?\nEz. Ez dira web orrian ageri politika komertziala dela eta, baina horrek ez du esan nahi eskolak garestiak direnik. Guri galdetzea nahiago dugu, horrela informazio zehatzagoa eman ahal izango dizuegulako.\nNola esango diot nire seme-alabari laguntza behar duela?\nLehenik eta behin, aukera bat dela argi utziz eta inolaz ere zigor gisa planteatuz. Gogoan hartu behar duzu irakasgai batean emaitza onak lortzen ez dituzten ikasleak, oro har, apalduta eta besteen aurrean gutxietsita sentitzen direla, bereziki gurasoen aurrean. Proposatu aukera hau laguntza bat bezala, eta hitz egin berarekin horri buruz, inolako inposiziorik ezarri gabe. Utz iezaiozu aukera horren inguruan hausnartzen, ezinbestekoa baita zure seme-alaba eskoletan inplikatzea.\nGaldutako eskola orduak errekupera daitezke?\nJaso ez diren eskola orduak beste egun batean jasoko dira, baldin eta ikasleak aurretik (24 ordurekin) huts egingo duela esan badu eta justifikatuta badaude. Gehienez ere bi aste izango ditu ikasleak jaso ez dituen eskola horiek errekuperatzeko.\nUdan eta bestelako opor garaietan ere ematen al dituzue eskolak?\nBai. Uztailaren bigarren hamabostalditik aurrera ikastegia zabalik egongo da ikasturtean zehar suspenditutako irakasgaiak berreskuratu nahi dituzten ikasleentzako, gairen bat indartu nahi duten horientzako eta oporretako etxeko lanak egin nahi dituztenentzako. Gainerako oporraldietan ere (Aste Santuan eta Gabonetan) zabalik egongo da ikastegia.\nHemen argitu ez dugun beste galderaren bat baduzu, galdetu hemen klik eginez.\nIrakasgai guztietarako laguntza eskolak. LH, DBH eta Batxilergoa.\nIkasketa planeko irakasgai guztietarako laguntza eskolak eskaintzen ditugu Lehen Hezkuntza, DBH eta Batxilergoko ikasleei bideratuta. Lanbide Heziketako zenbait gai eta Zikloetarako sarbide proba ere prestatzen ditugu. Eskolak euskaraz nahiz gaztelaniaz ematen dira (ingelesa barne), ikasleak ikasten duen ereduaren arabera. Zerbitzu honen helburua da ikasturtean ikasleak eskola mailan izan ditzakeen zailtasunei aurre egitea eta irakasgai guztietarako ezarritako helburuak lortzea.\nBi modalitate eskeintzen ditugu zerbitzu honen barruan:\n- Eskola partikularrak. Hauek akademian zein ikaslearen etxean izan daitezke.\n- Eskolak taldean. Eskolak oso talde txikietan ematen dira (gehienez ere lau pertsona talde bakoitzean); horri esker, irakasleak ikasle bakoitzaren garapenaren bana-banako jarraipena egin dezake eta haietako bakoitzaren behar jakinei arreta pertsonalizatua eskaini.\nEskoletan zer landuko den, helburua eta asteko ordu kopurua ikasle bakoitzaren beharren arabera erabakiko da, baita ikaslearen ikasteko erritmoaren eta libre duen denboraren arabera: etxeko lanak egin, ikasketa prozesua bideratu eta antolatu, unean uneko errefortzuak eman, irakasgaiak aurreratu, irakasgaien berreskurapena prestatu, azterketak prestatu, etab. Ordutegi malgua eskaintzen dugu, eta azterketa garaian eskola kopurua areagotzeko aukera.\nGuraso eta irakasleekin lankidetza estuan aritzea bermatzen dugu, irizpideak bateratzeko eta ikaslearen garapen osoa hobetzeko asmoz. Ikaslea eskolara etortzen ez bada edo gurasoei bestelako informazio adierazgarria eman behar badiegu, egunean bertan jakinaraziko diegu, telefonoz edo posta elektronikoz.\nIkasten laguntzeko eskolen inguruan informazio gehiago jaso nahi baduzu, deitu 948 067 707 - 616 296 451 telefonoetara edo etorri eskolara; edo nahiago baduzu, bete ezazu gure web orriko harremanetarako inprimakia.


Karlos Arrizabalaga 'Xapatero'-ren pilotakadarekin hasi da V. Pelotai Eune - Azkoitia - Maxixatzen.eus\nKarlos Arrizabalaga 'Xapatero'-ren pilotakadarekin hasi da V. Pelotai Eune\nMaxixatzen.eus 2019-06-08 14:12\nV. Pelotai Eune ospatzen ari dira gaur Azkoitian. Eguraldia lagun, jendetza ibili da goizean kalean, eta giro bikaina izan da.\nTxistu doinuekin esnatu da herria, eta haiekin batera, erraldoiak eta buruhandiak kalejiran ibili dira herriko kaleetan. Txosna ere jarri dute plazan eta txorizo egosia eskaini dute bertaratu direnentzat. 12:00etan, nesken txapelketako hiru partida eta finala jokatu dituzte Kontzejupean: Haizea-Saioa eta Nagore-Sara bikoteek jokatu dute lehen partida; Edurne-Irantzu eta Libe-Oihana bikoteek bigarrena, eta, azkenik, finala jokatu dute Eneritz-Leire eta Maria-Oihana bikoteek. 21 eta 21 berdinduta iritsi dira bukaerara, eta azkenean Eneritz Garate eta Leire Martin nagusitu dira, bigarren urtez jarraian.\nFinala amaitutakoan, sari banaketari ekin diote. Eta ondoren, pilotari zaharrak omendu dituzte Kontzejupean, Julene Iturbe bertsolariaren bertso sortak lagunduta. Segidan, Karlos Arrizabalaga 'Xapatero'-k pilotakada bota du egunari hasiera ofiziala emateko. Gero, mutilen pilota partida erakustaldia hasi dute: Epelde-Zendoia bikote azkoitiarra Iurgi-Uzkudun bikote azpeitiarraren aurka aritu da. 14:30ean, bazkaria egin dute Berdura plazan, eta 260 lagun inguru bertaratu dira.\nArratsaldean partida gehiago\nBazkalostean, arratsaldeko egitarauari emango diote jarraipena. 17:30ean, 'kaleazka' herrikoia egingo dute Kontzejupean. 18:00etan, berriz, Oteiza Pilota Eskolako gazteek bi partida jokatuko dituzte. 19:00etan, nesken pilota partida erakustaldia izango da. Arrieta-Bikendi bikote azkoitiarra, Orbegozo-Badiola bikote azpeitiarraren aurka lehiatuko da. Emakumeen partida bukatu bezain laster, mutilen pilota partida erakustaldia izango da. Andueza-Juaristi bikote azkoitiarra, Egiguren-Urbieta bikotearen aurka arituko da.


Coust - Wikipedia, entziklopedia askea.\nBraize, Lételon, Ainay-le-Vieil, Charenton-du-Cher, Colombiers eta Saint-Pierre-les-Étieux\n223 (%50.6) 222 (%50.3)\nCoust Frantziako udalerri bat da, Cher departamenduan dagoena, Erdialdea-Loira Harana eskualdean. 2013an 465 biztanle zituen.\n2007an Coust udalerrian erroldatutako biztanleak 466 ziren. Familiak 184 ziren, horien artean 48 pertsona bakarrekoak ziren (36 bakarrik bizi ziren gizonak eta 12 bakarrik bizi ziren emakumeak), 72 seme-alabarik gabeko familiak ziren, 56 seme-alabak dituzten bikoteak ziren eta 8 seme-alabak dituzten guraso-bakarreko familiak ziren.\n2007an 269 etxebizitza zeuden, 195 familiaren etxebizitza nagusia ziren, 45 bigarren erresidentzia ziren eta 29 hutsik zeuden. 264 etxeak ziren eta 4 apartamentuak ziren. 195 etxebizitza nagusietatik 161 bere jabearen bizilekua ziren, 30 alokairuan okupaturik zeuden eta 4 doan lagata zeuden; 1ek gela bat zuen, 9 etxek bi zituzten, 28 etxek hiru zituzten, 54 etxek lau zituzten eta 103 etxek bost zituzten. 156 etxek euren parking plaza propioa zuten azpian. 100 etxetan ibilgailu bat zegoen eta 78 etxetan bat baino gehiago zituzten.\nCoust udalerriko biztanleria-piramidea 2009an .\n2007an lan egiteko adina zuten pertsonak 272 ziren, horien artean 181 aktiboak ziren eta 91 inaktiboak ziren. 181 pertsona aktiboetatik 168 lanean zeuden (98 gizon eta 70 emakume) eta 13 langabezian zeuden (8 gizon eta 5 emakume). 91 pertsona inaktiboetatik 41 erretiraturik zeuden, 13 ikasten zeuden eta 37 "bestelako inaktibo" gisa sailkaturik zeuden.\n2009an Coust udalerrian 201 unitate fiskal zeuden, 478,5 pertsonek osaturik. Pertsona bakoitzeko diru-sarrera fiskalaren mediana urteko 14.665 euro zen.\n2007an zeuden 13 komertzioetatik, 1 janari enpresa zen, 7 eraikuntza enpresak ziren, 1 ibilgailuen saltze eta konpontze enpresa zen, 1 garraio enpresa zen, 1 ostalaritza eta jatetxe enpresa zen, 1 informazio eta komunikazio enpresa zen eta 1 zerbitzu enpresa zen.\n2000. urtean Coust udalerrian 28 nekazaritza-ustiategi zeuden, 1.853 hektarea erabiltzen.\nLételon (4,1 km)\nAinay-le-Vieil (4,5 km)\nBraize (4,8 km)\nSaint-Pierre-les-Étieux (5,1 km)\nDrevant (5,4 km)\nCharenton-du-Cher (5,4 km)\nLa Perche (5,6 km)\nBNF: 15249422m (data)


Agustin Arrietaren "Zientziaren argi-itzalak" liburua argitaratu du UEUk • ZUZEU\nAgustin Arrietaren “Zientziaren argi-itzalak” liburua argitaratu du UEUk\nAgustin Arrietaren “Zientziaren argi-itzalak” argitaratu du UEUk. Saiakera honetan, egilea zientzia-jardueraren argazki edo irudi egoki baten bila abiatzen da eta zenbait oreka-ariketa egiten ditu. UEUren dendan eskuratu daiteke.\nEgilea ez dator bat zientziaren gainean egiten diren muturreko deskripzio hedatuenekin.\nBatzuetan, zientzia irudikatzen da balio sozial, politiko, ekonomiko edo etikoen eraginetatik kanpo garatzen den esparru garbi gisa. Besteetan, aldiz, zientzia negoziazio politiko-ekonomikoaren emaitza huts gisa irudikatzen da. Ez bata ez bestea.\nZientziagintzak egungo gizartean izugarrizko garrantzia dauka, eta komeni da fenomeno hori ahalik eta ongien ulertzea. Hala, gure gizartea bera ere hobeto ulertuko dugu. Liburua, bada, bide horretan egindako ahalegina eta, halaber, eztabaidarako proposamena da.\nIkusi liburuaren booktrailerra:


Irekia Eusko Jaurlaritza - Gobierno Vasco :: Bideratu Berria programa, krisialdian dauden enpresak berregituratzeko eta berrabiarazteko laguntzak (Gobernu Bilera 2017-10-03)\nBideratu Berria programa, krisialdian dauden…\nBideratu Berria programa, krisialdian dauden enpresak berregituratzeko eta berrabiarazteko laguntzak (Gobernu Bilera 2017-10-03)\n<img src="https://www.irekia.euskadi.eus/uploads/cover_photos/41150/original/logoconsejo.jpg" style="max-width:100%" alt="" />\nEusko Jaurlaritzak Bideratu Berria programa arautzen duen Agindua onartu du, krisialdian dauden enpresak berregituratzeko eta berrabiarazteko laguntzak ezartzen dituena.\nAgindu horrek kontuan hartzen eta errespetatzen ditu aplikatzekoak diren erkidegoko gidalerroak, eta Europar Batasunak ezarritako laguntza-tipologiara eta horiek baimentzeko baldintzetara egokituta dago.\nOnartutako testuaren xedea da Bideratu Berria programa arautzea Ekonomiaren Garapeneko eta Azpiegituretako Sailaren Industria arloan. Arlo horrek aurrerakin itzulgarrien bidez gauzatzen ditu laguntzak, publizitatearen, lehiaren eta objektibotasun printzipioen bidez emango direnak, espedientea konkurtso-teknika erabili gabe osatuta dagoen unearen arabera.\nEmandako laguntzaren zenbatekoa planean jasotako berregituratze-neurrien guztizko kostuaren % 50era irits daiteke, gehienez 1.000.000 euroraino, baldin eta laguntzen onuradunak proportzio berean laguntzen badu bere baliabideekin haiek finantzatzen, barnean hartuta enpresaren biziraupenerako nahitaezkoak ez diren aktiboen salmenta, edo merkatu-baldintzetan lortutako kanpo-finantzaketaren bidez.\nLaguntzaren zenbatekoa eta intentsitatea mugatu egin beharko dira enpresaren, haren akziodunen edo enpresa taldearen erabilgarritasun finantzarioen arabera berregituratzea ahalbidetzeko behar diren berregituratze-kostuetara soilik.\nLaguntza itzultzea bermatzeko, enpresa onuradunaren erantzukizun pertsonala gorabehera, onuradunak sozietateak laguntza bermatzeko erabilgarri dituen ondasunak eta eskubideak aitortu beharko ditu. Horrelakorik badago, enpresa onuradunak laguntza ordaindu aurretik eratu beharko du bermea.\nAgindu honetan araututako laguntzak urteko deialdi publikoaren mende jarriko dira.


Wolfram Sindromea | Zientziaren labirintoan kokatuz\nHasiera » Argitaratuak » Wolfram Sindromea\nGaurko sarrerarako, Argia aldizkariaren azken aurreko alean argitaratu zen artikuluaren lehen bertsio bat dakarkizuet. Nik, gaixotasun arraro bati buruz idaztea proposatu nuen, eta ongi iruditu zitzaienez, Wolfram Sindromeari buruz idaztea pentsatu nuen, nik gaixotasun hori dudan heinean, ongi ezagutzen baitut. Gerora, irakurleei interesgarria egingo litzaiekeela eta, gaixo baten (nire) esperientzia eta ikuspegia eman banion ere, hasiera batean ikuspegi objetiboago bat eman nion. Hemen duzue.\nDiabete mellitus-a, entzumen eta ikusmen nerbioen galera, diabetes insípida, maskuri neurogenoa… Wolfram Sindromeak dituen ondorioak dira. Nozitzen dutenek ordea, horiei ezezik, jendearen ezjakintasunari ere aurre egin behar izaten diote, gaixotasun arraroa den heinean, inork gutxik ezagutzen baitu.\nSintoma asko, gaixo gutxi:\nJende gehienak zihurrenik ez du Wolfram Sindromea izeneko gaitzaren berririk izango. Jakin beharrekoaren eta jakin behar ez denaren arteko muga hedabideek zehazten duten gizarte honetan, salbuespenak salbuespen, gaixotasun onen arrastoa inoiz ez da jendearengana iristen, ez behintzat osasun arazo soil gisa. Gaixotasun arraro guztien arazoa da hori, eta gaixoen nahiz beren ingurukoentzat gogorra izan badaiteke ere, hein batean ulertzekoa da, oso jende gutxiri eragiten dion gaixotasuna izanik, hedabide haundiek “interés orokorreko” gaien aurrean albora uzten baitituzte hain jende gutxiri eragiten dietenak.\nLabur esanda, Wolfram Sindromea gizon eta emakumeengan maiztasun berarekin azaltzen den neuroendekapenezko gaixotasuna da. Sintomen hurrenkera gaixo batetik bestera alda badaiteke ere, gaixotasuna haurtzarotik hasten da modu progresiboan garatzen. Lehen motako diabete mellitusa, ikusmen eta entzumen nerbioen galera, eta gorputzari likidoak mantentzea eragozten dion diabete insípida izaten dira lehen ondorioak. Gerora, maskuri neurogenoa garatzen da, nerbio sistemaren eta maskuriaren arteko elkarrekintza eragotziz, eta apurka-apurka pixa normal egitea zailduz. Denborarekin bestelako arazo neurologikoak ere ager daitezke, oreka, mugikortasun nahiz irensteko arazoak eraginez.\nDena den, gorago aipatu bezala, gaixo batetik bestera gaixotasunaren bilakaera nabarmen aldatzen da, bere tratamentua are gehiago zailduz. Salbuespenak salbuespen, diabete mellitusa eta diabete insípida gaixo guztiengan era beretsuan agertzen direla esan liteke. Gainontzeko sintomei dagokienez, gaixotasunaren bi aldaera nagusi daude: lehenengoak batipat ikusmen nahiz entzumen nerbioei eragiten dien bitartean, bigarrenak aipaturiko beste sintoma neurologiko horietan izaten du eraginik haundiena.\nBeste gaixotasun arraro asko bezala, Wolfram Sindromea belaunaldiz belaunaldi genetikoki transmititzen den mutazio baten ondorioz agertzen den gaixotasuna da. Zehazki, wolframina izeneko proteina kodetzen duen genean agertzen den mutazioa da gaitzaren eragilea, eta gaixotasuna garatzeko, beharrezkoa da aitaren nahiz amaren gene kaltetuak jasotzea.\nEz dago oso argi zein den wolframinaren funtzioa zeluletan. Ikusi denez, behar bezala osatzen ez den kasuetan, organismoak behar bezela funtzionatzen ez duten zelulak desegiteko dituen mekanismoen bidez, zelula horien heriotza eragiten du. Prozesu hau intsulinaren jariatzeaz arduratzen diren pankreako zeluletan gertatzen dela ikusi da, baina ez dago argi neuronetan ere gertatzen ote den.\nHala, gaitza garatzen den kasuetan, wolframina ez da behar bezala sintetizatzen, eta bere geneko mutazio motaren arabera, sindromearen aldaera bat edo beste agertzen da.\nEstatu mailan, Hospitaleteko Duran y Reinals ospitaleko genetika saileko Virginia Nunesen taldea da gaur egungo Wolfram Sindromeari buruzko ikerketez arduratzen dena. Bere taldeko Miguel Lopez de Heredia ikerlariak dioenez, “2009an arlo horretan lanean gabiltzan talde ezberdinak elkartu ginenean, ikerketek bultzada handia jaso zuten, talde ezberdinen arteko kolaborazioa indartzeaz gainera, helburuak finkatu baitziren”.\nEra honetako ikerketa guztietan egin ohi den bezala, gaur egun Wolfram Sindromearen inguruko hiru ikerketa adar daudela adierazi du ikerlariak; “alde batetik wolframinak zelulan duen funtzioaren eta bere geneko mutazio motaren arteko erlazioa ikertzen da, bestetik gaixotasunaren diagnostiko eta jarraipena erraztuko luketen adierazleen inguruko ikerketak daude, eta bukatzeko, gaixotasunaren ondorioei aurre egiteko tratamentua bilatzen da”. Gainera, beste gaixotasun arraro guztien kasuan bezala, oso lagungarria izango litzatekeen gaixoen erregistro baten sorreran lanean ari dira. “Erregistro hauek gaixotasunaren historia naturala ezagutzen laguntzen digute, bere sintomen eta mutazio motaren arteko erlazioak aurkituz”, adierazi du.\nBukatzeko, ikerketa hauek guztiak beraietara bideraturiko diru funtsei esker direla posible nabarmendu du. Espainiar estatuan ordea, gaur egungo krisia dela eta, era honetako gaixotasunen ikerketak albora uzten dira, estaldura mediatiko haundiagokoak lehenetsiz. Berak dioenez, “gaixotasun arraroen ikerketak, bestelako gaitzei begira ere garrantzitsuak izan daitezke”.\nMedikuentzat ere ezezagun:\nAipatu bezala, Wolfram Sindromea oso jende gutxiri eragiten dion gaitza da, eta honek, jendearentzat ezezik, medikuentzat ere gaixotasun ezezaguna izatea eragiten du. Hori da gaixoek eta bere ingurukoek gainditu behar izaten duten lehen arazoa, normalean denbora asko pasatzen baita lehen sintomak agertzen direnetik diagnostiko zuzena jasotzen duten arte.\nEuskal Herri mailan, Javier Ruiz neurologoa da gaixotasuna ondoen ezagutzen dutenetariko bat. Berak dioenez, duela hamalau urte inguru 27 eta 29 urteko bi anaia ezagutu zituen; “diabetikoak ziren, entzumen eta ikusmen arazoak zituzten, eta beren ibiltzeko moduak okerrera egin zuen; horregatik pasa ziren nire kontsultatik”. Gaur egun gaixotasun hau duten beste hiru kasu ditu bere esku, eta datu zehatzik ez badu ere, orotara Euskal Herri mailan hamarren bat kasu egon daitezkeela uste du. Dena den, gaixotasuna agertzen deneko maiztasuna jakitea oso zaila da, Wolfram Sindromea duela ez dakien jende asko egon baitaiteke.\nJavier Ruizen hitzetan, “gaixotasunak gaur egun ez du sendabiderik, ezta tratamentu eraginkorrik ere”. Gainera, “oraindik bere jatorriari eta bilakaerari buruzko puntu ezezagun asko dago, eta sistema askori eragiten dion sindromea izaki, bere konplexutasuna are haundiagoa da”, gehitu du. Gakoa gaixotasuna garaiz antzematean datza, eta gaur egun horixe da zailena, mediku gehienek ez baitute Wolfram Sindromearen berri.\nHalakoetan oso ohikoa da gaixotasuna nozitzen dutenak eta beren ingurukoak biltzen dituzten elkarteak sortzea. Zentzu horretan, Javier Ruizek ere gaixotasun honen inguruan tarteka interesa agertu izan duten elkarte eta erakundeak eskertu nahi lituzke. Horien artean aipamen berezia merezi du Gema Esteban medikuak sorturiko estatu mailako Wolfram Sindromearen elkarteak. Almeriako mediku honek, Wolfram Sindromeari buruzko tesia burutu, eta 1999an aipaturiko elkartea sortu zuen.\nKrisi garaiko murrizketen ondorioz berriki bertan behera gelditu bada ere, duela hiru urte, elkarte honen ekimenez, Huercal-Overako (Almeria) Hospital de la Inmaculada erietxean gaixotasun honen erreferentziazko unitatea sortu zen. Helburua, urtero-urtero hiruzpalau egunez, gaixotasuna zuten guztiak hara Joan eta neurologo, endokrino, urologo nahiz bestelako mediku guztien mediku azterketak pasatzea zen. Asmoa baina, aipaturiko arrazoiak zirela medio, martxan jarri eta bi urtera bertan behera gelditu zen.\nEdonola ere, egin zen azken topaketan, ikerkuntza munduan goi mailan dabiltzan bi mediku izan ziren, Timothi Barret endokrino ingelesa eta Christian Hamel oftalmologo frantziarra. Bertaratutako gaixo eta beren ingurukoek, pertsonalki biekin bildu eta gure galdera eta zalantzak helarazteko aukera izan genuen. Erantzunek ordea, bildutako ilusio eta itxaropenei erantzun baino, atsekabe eta desilusioa eragin ziguten. Esate baterako, gaixotasunaren tratamenturako mediku aditu batzuk gomendatzen duten zenbait sendagai hartzearen onurez galdetuta, “ez dago argi; kalterik ez du egingo” erantzuna besterik ez genuen jaso.\nKasu hauetan, sarritan ikerketekin itsutzeko joera izaten da. Kontuan hartu behar da ordea, elkarte eta bestelakoak ez direla zuzeneko informazio-iturri izaten. Hala, ikerkuntza munduan dabiltzanekin zuzeneko hartu-emana izaten dugunean, ohikoa da era horretako atsekabeak izatea. Argi dago oraindik ezer gutxi dakigula Wolfram Sindromeari buruz. Hori dela eta, ikerketek zerbait eraginkorra noiz lortuko zain egon beharrean, zentzuzkoagoa dirudi gaixoek beren muga eta síntoma guztiekin ahalik eta bizitza “normalena” egiten saiatzea. Erakunde publikoek ere, ikerketak diruz laguntzearekin batera, gaixoen bizimodua errazteko baliabideak eskeini behar lituzkete.


Hamazazpi urte betetzen dira Argi eta Iñaki hil zirenetik. Dispertsiorik ez!\nETXERAT (2020-II-28). Hamazazpi urte betetzen dira gaur Argi Iturraldek eta Iñaki Balerdik bizia galdu zutela Almeriako espetxera bidean, auto istripu baten ondorioz. 2003ko otsailaren 28an hil ziren Albacete aldean, kartzelan zegoen semea eta anaia bisitatzera zihoazela.\nDispertsioak eraginda zendu ziren Argi eta Iñaki. Etxerat Elkartetik haien eta gainontzeko 14 heriotza biktimen memoria eta aitortza aldarrikatzen dugu. Senide eta gertukoen aurkako kondena eten egin behar da. Berriz ere gerta ez dadin!\nLasarte-Oriako herritarrek bihar, otsailaren 29an, oroitarrira joateko mendi-irteera antolatu dute eta gu ere bertan izango gara.\nNiZuBi herri ekimena eta Sarerekin, larriki gaixo diren presoen askatasunaren alde Bilbon izango gara\nETXERAT (2020-II-27). “Preso larriki gaixoak etxera” lelopean gaixo diren presoen askatasunaren alde NiZuBi izeneko herri ekimenarekin bat egiten dugu. Etxeratek gogorazi nahi du gaixo dauden 19 presoen egoera oso larria dela, eta egunez egun okerrera egiten duela.\nEskubide urraketa etengabekoa da oraindik ere, baina, larriki gaixo dauden presoekin egiten ari direna krudelagoa da. Berriro diogu, heriotza arriskua duten presoek lehenbailehen aske egon behar dutela eta heriotza arrisku nabarmena ez duten gaixo kronikoen kasuan, berriz, lehenbailehen Zaballara ekartzea litzateke egokiena, bertan jasotzen ahal dutelako zainketa eta ospitale arreta egokiena.\nNiZuBi herri ekimenak esandakoaren laburpena:\n(…) Duela urtebete, milaka lagunek Bilboko zazpi zubi okupatu genituen, gaixotasun larriak dituzten presoen askatasunaren alde (…) Tamalez, zubi horietara itzuli behar dugu datorren martxoaren 19an. NiZuBi herri ekimenak indarrean jarraitzen du, gaixotasun larriak dituzten presoen egoera bideratzeko premiak jaraitzen duen bezala (…)\nSarek esandakoaren laburpena:\nGaixotasun sendaezinen ondorioz egoera larrian dauden presoak direla-eta Sare Herritarra elkarteak duen jarrera islatzen du ondorio horrek:\nJustizia Auzitegiek ezarritako kondenak askatasuna kentzen die, baina ezin die ukatu osasunerako eskubidea eta bizitzarako eskubidea. Pertsonaren berezko eskubideak dira, askatasuna kendu zaien pertsonak barne (...)\n(...) Ni Zu Bi dinamikaren barruan, dei egiten dugu martxoaren 19an Bilboko zubietan elkartzera. Eraiki ditzagun ezberdinen arteko zubiak, etorkizun hobea eraikitzeko.\nBabes osoa adierazi nahi diogu 40 Minutu Rock egitasmoari\nETXERAT (2020-II-20). Babes osoa agertu nahi diogu Durangon, datorren otsailaren 29an, gauzatuko den 40 Minutu Rock ekimenari.\nEtxerat Elkartean ongi ezagutzen dugu duela sei urte 40 Minutu Rock jaiotzeko izan ziren arrazoiak, eta zoritxarrez, egoera bera mantentzen da, elkartasun jai hau ospatzeko beharra alegia. Musikaren inguruan ematen den milaka gazteen elkartasuna da 40 Minutu Rock. Euskal preso, iheslari eta deportatu politiko eta haien senide eta gertukoen eskubideen defentsan gauzatzen den jaialdi garrantzitsua hain justu.\nEspainiar eta frantziar gobernuek mantentzen duten salbuezpeneko espetxe politika salatzeko asmotan, indarrak biderkatzeko helburuarekin, bi egun hartu zituen igaz 40 minutu rock-ek. Aurten, milaka gazteen elkartasuna espero da Durangoko Landakon.\nAurretik doakiela gure esker ona!\nOlatz Lasagabaster eta Patxi Uranga euskal preso politikoak lekualdatuak\nETXERAT (2020-II-13). Olatz Lasagabaster eta Patxi Uranga euskal preso politikoak Picassenteko espetxetik, Aranjuezeko (500 km) espetxera lekualdatu dituzte. Dispertsioa stop!


ekaina 2016 - Gaitzerdi\nFase aldaketaren asanbladaren kronika\nEkainaren 29an Bulebarrean bildu zen Gipuzkoa Zutik asanblada. Bertan landu ziren puntuak, herrietarako fase aldaketa ahalik emankorren egiteko norabidean joan ziren. Hona haietako batzuek: Balioak elkarrekin lantzea, sistematizazio lantaldea eta Amador Fernandez Savaterrekin esperientzia trukea Lantaldetan banatuta, 20 egunetik gora iraun zuen kanpaldiaren oinarriak aztertu zituzten. Aurreko asanblada batean egin zen baloraziotik, Gipuzkoa Zutiken hainbat balio zerrendatu ziren, eta balio...\nLurralde Askeako hiru kidek dinamizatuta, “Herri desobedientzia tailerra” burutu zen Gipuzkoa Zutiken ekainaren 22an. Makina bat desobedientzia ekintza burutu ostean, aurrera begirako urratsak adosteko geratuak ziren asanbladan, zikloa biribiltzeko. Bitxia ere izan zen esperientzia indartsu honen lehen faseko “nolabaiteko azken” egunean teoriara ekartzea hiru asteetan momenturo praktikara eramandakoa. Irririk eragin zuen, azalpen argiek transmititzen zuten teoria hori...\nBizitza da inkognita handiena Egia esan ez dakit zer den gaur 17:00etan Bulebarrean, mugimendu tailerrean egingo dena. Bai, esku onetan izango garela, Edur Epelde ariko baita dinamizatzaile. Horixe iruditu zait Gipuzkoa Zutiken esperientziaren ikasgai eta oinarri aberasgarrienetako bat: Zer gertatuko den ez jakitea, aurrez dena kontrolatu nahi izateari barre egitea, gauzei joaten-gertatzen-lehertzen uztea, bizitza bere anabasan gozatzea, momentuan aterako zaigula zer egin konfiantza...\nGipuzkoa Zutikeko kantuak\nBerez eta han-hemenka joan dira sortzen kantu herrikoien bertsio herritarrak. Lotura honetan duzue PDF formatuan, zabaltzeko. Eskerrak umoreari! Kantatu bitartean maiz entzun den oihu hark dioen bezala: “Kantatzen duen herri bat ez da inoiz hilko!”. * Aurrerantzean sortzen doazenak bidali, eta pozik gehituko ditugu kantutegian. Gipuzkoa Zutik kantuak\nErtzaintzaren deia eta Gipuzkoa Zutik herrietan\nLasarteko lagun batek dei arraro bat jaso du Hernaniko Ertzain etxetik: Ikusi dutela Txintxarri aldizkarian Gipuzkoa Zutiki buruz idatzi zuen artikulua, eta horregatik jartzen direla berarekin harremanetan. Ostegunean (gaur) Lasarten egin behar omen den Buruntzaldeako Gipuzkoa Zutiken lehen bilerarako baimena eskatu gabe dagoela udalean. Ea propio hartutako erabakia izan den, eta abisatu nahi dituztela baimenik eskatu ezean identifikazioak egongo direla eta isunak etor daitezkeela. Lagunak...\nMiguel Segui NPAko (Nouveau Parti Anticapitaliste) kidea da eta azken hilabeteetan Frantziako plazetan antolatu den Nuit Debout mugimenduan parte hartzen du. Ekainaren 8an hitzaldia eman du Gipuzkoa Zutikek gonbidatuta, Bulebarrean. Bere burua aurkezterakoan kontatu du Valentzian jaio zela eta gurasoek lau urterekin eraman zutela Frantziara, frankismotik ihesi. “Erretiroa hartzear nago, eta nire jaioterrira itzuliko naiz”. Hona hemen, eman zituen azalpenen laburpen bat: Nola hasi...\nEz gara artaldea: Merkatal zentro handien aurreko ekintza\nEkainaren 8 goiza lanean eman zuten, Bulebarrean edozein material atera orduko udaltzainak kentzera etorri bazitzaizkien ere. Arratsalderako, ordea, ardi jantziak ekarri zituzten denentzat, eta zakur jantziak %1 horrentzat. Hauek soinean eta trikitilariek bidea zabaltzen zutela, Bretxako merkatal zentrora zuzendu zen artaldea. Mc Donald’s parean aker kiratsa zabaldu zen eta merkatal zentro barrua zintzarri eta meeeee! hotsez bete zen. Kanpoaldean, berriz, artzain txakur lehiaketa...\nGoliat Demokraziaren kontra\nGipuzkoa Zutik ekimenaren oihal ertzean eserita dagoenak, sandaliak oinetan, Goliaten oldarraldia sentitzen du, poliziak (udalekoak zein erkidegokoak izan) erasora etortzen ikusten dituenean. Betiko Goliat, lehen egunetan ezikusia egiten duena, eta hurrengoan, elkar-hizketan jakin ez eta indar zakarrez adierazten dena. Burmuin publiko-pribatuko Goliat (zein enpresari, alderdiko gizon, udal-aldundi-Jaurlaritzako sailburu ote daude su hartua izango duen stablishmentaren waxap talde...\nGaldera hori plazaratzen du herritar askok. Artikulu honetan, laguntza emateko herritarrek egin dituzten ekintzak zerrendatuko ditugu (adibide gehiago duenak idatzi, eta gustura gehituko ditugu): – Plazan egonda, presentziarekin. Milaka herritarrek parte izate horrekin eutsi diote mugimenduari bizirik. Bertan egun batez arreta jartzea nahikoa da, jabetzeko herritar bakoitzak bere ahal eta nahien arabera ematen duela bertan denbora (pasaeran, pare bat orduz, arratsaldez edo goizez,...\nGipuzkoa Zutik: Donostiako udaltzain batek emandako poza\nPosted in Gipuzkoa Zutik!\nKontatu egin nahi duela esanaz etorri zaigu Gipuzkoa Zutikeko kide den emakumea, karrotxoa bete otordu dakarkiela, Bulebarrean afalduko dutenen artean banatzeko. “Hau ere idatzi behar da, denak ez direla berdinak azpimarratzeko”. Astelehenean udaltzainak eta ertzainak material kolektiboa txikitzera eta zaborretara botatzera etorri zirenean gertatu omen zen. Bera informazio mahaian ari omen zen (lehen aldiz bazatoz, oso praktikoa egingo zaizu berau bisitatzea: hizkuntza anitzetan...


Mundua jakin-min sozial eta ikuspuntu feministatik begiratzen duten pertsonentzako argazki-lehiaketa - Uribe kosta - Hiruka.eus\nErredakzioa 2019-02-07 16:17\nArgazkiak martxoaren 15a baino lehen bidali behar dira Entreamigos-Lagun Artean erakundearen posta elektronikora. Epaimahaiak martxoaren 28an argitaratuko du erabakia.\nEntreamigos-Lagun Artean Gobernuz Kanpoko Erakundeak "Gu Geu" argazki lehiaketa antolatu du, emakumeen eguneroko borrokak, erresistentzia alternatibak edota egunerokotasuneko egoerak jakin-min sozial eta ikuspuntu feministatik ezagutaraztea helburu.\nErakundeak azaldu duenez, emakume borrokalarien sentimenduak esnatzen dituzten argazkiak jaso nahi dituzte, euren kezkak edo mobilizatzeko dituzten arrazoiak jasotzen dituztenak, eta munduarekiko duten ikusmoldea ezagutarazten dutenak.\nArgazkiagaz batera, gehienez 250 karaktereko idatzi bat aurkeztu beharra dago, irudian agertzen den gaia azaltzeko, eta horren gaineko hausnarketa egiteko. Parte-hartzeko bestelako baldintzak GKEren facebook orrialdean daude argitaratuta.


Save The Childrenek haurrentzako parke gehiago eta hobeak erreklamatzeko eskatu die herritarrei | Consumer\nSave The Childrenek haurrentzako parke gehiago eta hobeak erreklamatzeko eskatu die herritarrei\nAldarrikapenak idatzi eta argazkiak eskegi ditzakeen webgune bat sortu du\nSave The Children-ek dioenez, kexa ugari dago Espainiako udalerrietan joko-espazio gutxi dagoelako, baita haur-parke asko hondatu eta segurtasun falta dutelako ere. Hala, urtebetetik lau urtera bitarteko haurrek Espainian izandako istripuen %13 eta bost urtetik 14ra bitartekoen %9 aisia- eta aisialdi-eremuetan gertatzen dira, GKE horrek, Arartekoak eta Haurrentzako NBEren Funtsak (Unicef) egindako ikerketa baten arabera.\nKexa horiek bideratzeko, erakundeak web-orri bat prestatu du, gurasoek edo edozein herritarrek, baita haurrek ere, beren auzoetan eta udalerrietan jolasgunerik ez egoteari buruzko erreibindikazioak aurkezteko, bai eta haur-parkeen egoerari buruzkoak ere.\nErreklamazioen argazkiak ere jar ditzakete, edo beste pertsona batzuen kexekin bat egin. “Jolasteko eskubidea bai Haurraren Eskubideei buruzko Konbentzioak bai Espainiako Konstituzioak aitortzen dute, eta estatuek nahitaez eskaini behar dituzte horretarako espazioak. Hala ere, errealitateak erakusten digu eskubide hori oraindik ere gainditu gabeko ikasgaia dela”, adierazi zuen Julio Alonso Save The Children enpresako komunikazio-zuzendariak.\nGainera, web guneak foro bat eskaintzen die haurrei eta haien familiei, edozein udalerritako parkeetako irregulartasunak salatzeko. Aldarrikapenak 2009ko ekainetik urrira bitartean bilduko dira. “Uste dugu zenbat eta ahots gehiago elkartu, orduan eta indar handiagoa izango dutela erreklamazioek. Kanpainaren amaieran, antzemandako egoerak aztertuko ditugu, eta inplikatutako udalei helaraziko dizkiegu”, esan zuen Alonsok.\nherritarrak infantiles-eu mejores parques infantiles-eu parques-eu Save


Aurpegi ezagunak Iruña-Veleiako auzia behingoz argitzearen alde | Kultura | GARA\nAurpegi ezagunak Iruña-Veleiako auzia behingoz argitzearen alde\nIruña-Veleia Argitu ekimenak egindako manifestuan azaltzen denez, «ezin da denbora gehiago egon auzia argitu gabe; batetik, begi bistako arrazoi humanitarioengatik, eta bestetik, garrantzi ikaragarrikoa delako grafitoak benetakoak ala faltsuak diren jakitea». Izan ere, «gure herrian irekita dagoen auzi judizial zaharrena da». Piezen lagin bat arkeometrian adituak diren Europako laborategietan aztertzea eskatzen dute testuaren sinatzaileek.\nIon SALGADO|GASTEIZ Actualizada:\nIruña-Veleiako auzia argitzea, hauxe da Iruña-Veleia Argitu ekimenaren helburua. «Ezin da denbora gehiago egon auzia argitu gabe; batetik, begi bistako arrazoi humanitarioengatik, eta bestetik, garrantzi ikaragarrikoa delako grafitoak benetakoak ala faltsuak diren jakitea. Eta ez bakarrik euskararen historiarentzat, baita beste ezagutza arlo askorentzat ere», azaltzen da ekimenak atzo Gasteizen aurkeztu zuen manifestuan. Gontzal Mendibil musikariak eta Nekane Jurado ekonomistak irakurri zuten testua, hainbat sinatzailerekin batera egindako prentsaurrekoan.\nIzan ere, izen handiko hainbat lagunen atxikimendua lortu du manifestuak, hala nola: Benito Lertxundi, Alex Sardui, Fermin Muguruza nahiz Eñaut Elorrieta musikariak; Andoni Egaña, Amets Arzalluz eta Xabier Amuriza bertsolariak; Pako Aristi, Toti Martinez de Lezea eta Patxi Zubizarreta idazleak; Eduard C. Harris arkeologoa, Garbiñe Biurrun epailea, Patxi Zabaleta euskaltzain oso eta abokatua, Xabier Orue-Etxebarria geologoa, Pablo Gorostiaga Laudioko alkate ohia, Maider Unda kirolaria eta Jabier Salutregi “Egin”-eko zuzendaria.\nEskaera zehatza plazaratu dute: «Badakigu erraza dela egia aurkitzea datazio teknika modernoak erabiliz, ohikoak egungo arkeologian, eta horregatik azpian sinatzen dugunok eskatzen diegu dagokien erakundeei ondorengoa egitea agindu dezatela: piezen lagin bat Arkeometrian adituak diren Europako laborategietan aztertzea. Gure ustez, hiru laborategi ezberdinetan egin beharko lirateke analisiak, kasu berezietako protokolo zorrotzak ezarriz. Eta parteekin zerikusirik ez duten arkeologo entzutetsuek indusketa kontrolatuak egin ditzatela Lurmenek grafien agerlekutzat seinalaturiko lekuen inguruetan».\nBederatzi urte instrukzioan\nManifestuak dioenari jarraituz, Arabako Aldundiak, 2008ko udazkenean hartutako erabaki baten bidez, «ofizialki faltsutzat jo zituen 2005 eta 2006ko jardunaldietan Iruña-Veleiako aztarnategian aurkitutako ‘ezohiko grafitoak’», eta horren ondorioz, Lurmen S.L. enpresari indusketa baimena kentzea erabaki zuen. Gaineratzen duenez, handik gutxira, zigor espedientea ireki eta auzibidean jarri zituen «enpresa horretako hainbat kide eta kolaboratzaile».\nOhartarazten duenez, «EHUko irakaslez ia guztiz osaturiko Batzorde Zientifiko Aholkulariaren zenbait txostenetan oinarrituta hartu zuen erabakia Foru erakundeak; piezak faltsuak zirela eta Lurmenen arkeologia jarduna txarra izan zela esaten zuten txostenok. Geroago, 2009 eta 2013 artean, Lurmenen defentsak hogei bat txosten aurkeztu zituen epaitegian guztiz kontrakoa esaten zutenak, hau da, piezak benetakoak izan daitezkeela eta Lurmenen arkeologia jarduna egokia izan zela. Hainbat naziotakoak dira txostenon egileak eta horietako gehienak izen handiko adituak grafitoetan agertzen diren gaietan».\nAuzia bederatzi urte instrukzio fasean egon izana ere gogor salatu dute manifestuak: «Gure herrian irekita dagoen auzi judizial zaharrena [...], horrek Eliseo Gil Zubillaga eta Oscar Escribano Sanz auzipetuei ekartzen dien guztiarekin. Azkenik, 2018ko maiatzaren hasieran jaso dute auzipetuek akusazio idatzia: Eliseo Gilentzat Arabako Aldundiak zazpi urte eta erdiko kartzela zigorra eta 285.000 euroko isuna eskatzen du eta Estatuko Fiskaltzak bost urte eta erdiko kartzela eta ia 300.000 euroko isuna. Oskar Escribanorentzat, bost urte eta erdiko kartzela eta antzeko isunak».\nJuan Martin Elexpuruk eta Idoia Filloyk eskerrak eman zizkieten manifestua sinatu duten guztiei. Eta herritarren atxikimendua bilatuko dutela iragarri zuten.


Maite Marcos aretxabaletarrak parte hartu duen filmak Almeriako western zinemaldian lehiatuko du - Aretxabaleta - Goiena.eus\nMaite Marcos aretxabaletarrak parte hartu duen filmak Almeriako western zinemaldian lehiatuko du\nMirari Altube 2014-10-03 15:10\n'Algo más que morir' filmeko kartela.\nUrriaren 10etik 12ra bitartean Almeriako Taberna herrian egingo duten western zinemaldiko lehiaketan Algo más que morir (2014, 74 min.) filma emango dute. Orain dela lau bat urte grabatu zuten Kuartango herrian (Araba) eta aktoreen artean dago Maite Marcos aretxabaletarra. "Nork pentsatu behar zuen gure filma lehiaketa batean egongo zenik, eta film handien alboan, gainera!", dio hunkituta.\nKuartangon eta inguruko parajeetan grabatu zuten. Diru-laguntza gutxirekin baina ilusio handiarekin: "Jasotako laguntza apurrarekin herria egokitu genuen. Nire jantzi guztiak neuk josi nituen, baita beste batzuenak ere, eta elkarri makillatzen genion", dio Marcosek eta gaineratu: "Abentura handi bat izan zen guztia, eta orain abentura horren saria dator". Izan ere, "aparteko" saria dela Almeriako zinemaldian lehiatzea uste du: "Nire ilusioa filma pantaila handian ikustea zen, Gasteizko zinemaren baten edo, baina lehiaketa batean estreinatzea? Hori Maestranzan toreatzea da!"\nHurrengo egubakoitzean joango dira Tabernara, filma zapatuan estreinatzen dute-eta (Udal antzokian, 12:00etan). Kuartangotik ere 70 bat lagun doaz, alkatea gidari hartuta. "Oraindik inork ez dugu ikusi filma. Nik neuk zatirik ere ez muntatzen ibili zirenean, desilusiorik ez nuen izan gura-eta", dio. Eta emanaldiaren ostean solasaldia egingo dute.\nArrakasta handia izan duten El llanero solitario, Mil maneras de morder el polvo eta beste hiru filmen alboan lehiatu ondoren, Gasteizko zinemaren batera ekartzeko asmoa du produktore etxeak Algo más que morir.


Ongizate eredu propio baten bila - Gaiak - Euskonews\nEusko Ikaskuntzako Sozio-ekonomia eremuak egungo gizartearen erronka eta kezkekin bat datozen hiru gai nagusi aukeratu ditu hausnarketarako, hain zuzen ere, pertsonak eta gizarte-kolektiboak —gure benetako lehengaia— ardatz hartzen dituztenak:\nLurralde-estrategiak eta iraunkortasuna\nEnpresa-ereduak, lan-harremanak eta ekonomia berriak\nJarraian, Ongizatearen inguruan Liburu Berdean jasoko diren erronkak eta galderak.\nNola jarrai dezakegu oinarrizko berdintasun-mailak bermatzen?\nBenetan berdintasunezkoa da gizartea?\nErronka eta aukera globalak eta haien Euskal Herri mailako irakurketa aztertzean esan dugunez, euskal lurraldeek desberdintasun- eta pobrezia-tasa txiki samarrak izan dituzte, Europaren testuinguruan. Edonola ere, errentaren —eta aberastasunaren— berdintasun erlatibo horrek ezin ditu beste elementu kezkagarriago batzuk ezkutatu, hala nola: a) beste eremu batzuetan dauden desberdintasun handiak (osasun-egoera, ugaltze-jarduerarekiko erantzukizuna, parte-hartze politiko eta soziala, hezkuntzarako sarbidea edo aisialdiaren erabilera, adibidez); b) faktore biografiko jakin batzuek (generoa, adina, jatorria...) errenta- eta aberastasun-desberdintasunetan duten eragina; eta c) gizarte-babeseko sistema publikoen gero eta zailtasun handiagoa desberdintasun horien azpian dauden arrazoiei aurre egiteko, eta ondorioak prebenitu eta arintzeko, gizarte-mugikortasunak gero eta oztopo gehiago dituen testuinguru honetan.\nLehenengo bi galderei buruzko datuak oso ugariak dira. Horietako batzuk aipatzearren: emakumeen batez besteko soldata gizonen batez besteko soldataren % 75 da; ama langileek gizonek baino 500 ordu gehiago ematen dituzte urtean seme-alabak zaintzen; irakurmenari dagokionez, gizarte-egoerarik ahulenean eta onenean dauden ikasleen arteko aldea ia bi ikasturteren baliokidea da; parte-hartze politiko eta sozialen tasari erreparatuta, ekonomia-egoerarik onenean dauden pertsonen tasa lau aldiz handiagoa da egoerarik ahulenean daudenena baino; Euskadin, pertsona guztiek goi-mailako hezkuntza duten pertsonen heriotza-tasak izango balituzte, 4.000 heriotza saihestu edo atzeratuko lirateke urtean (gizonen heriotzen % 21 eta emakumeen heriotzen % 18a).\nGehien duenari gehiago ematea: Nola saihestu Mateo efektua? Nola aktibatu gizarte-igogailua?\nGaur egun, herri-administrazioek gero eta zailtasun gehiago dituzte desberdintasun horiek murrizteko, nahikoa banatzailea ez den ongizate-estatu baten esparruan; izan ere, kontribuzio-prestazioen pisuaren ondorioz, gehiago laguntzen diete gehiago duten pertsonei. Ildo horretan, euskal lurraldeak ez daude Mateo efektutik kanpo, batik bat prestazio ekonomikoak langileen lan-ibilbideko kontribuzio-historiarekin eta soldata-mailarekin oso lotuta daudelako. Euskal Herrian –agian, Hego Euskal Herrian nabarmenago— indarrean dagoen gizarte-babeseko ereduak produkzio-sistemarekin estuki lotutako biztanleriari laguntzen dio bereziki; hau da, duenari eman egiten zaio, eta gehiago izango du, eta ez duenari duen apurra ere kenduko zaio. Izan ere, PGEIaren datuek EAEren kasuan agerian jartzen dutenez, ongizaterik gabeko egoeran dauden pertsonek (% 10,8) gizarte-prestazio guztien % 5,8 soilik jasotzen dute. Aitzitik, ongizate-egoeran dauden biztanleen % 75ek prestazio horien % 80 jasotzen dute.\nOngizatearen Estatua behar bezain birbanatzailea ez izatearekin lotutakoaz gain, beste zenbait kezka daude: batetik, gizarte-mugikortasuna galarazteko oztopoekiko kezka, eta, bestetik, Ongizatearen Estatuaren orientazio gerontokratiko nabarmenarekikoa (adibidez, Euskadin); izan ere, gastu sozialaren % 60, hezkuntzako gastu publikoa barne hartuta, zahartze- eta gaixotasun-funtzioei aurre egiteko erabiltzen da.\nTestuinguru horretan, zer politikak lagundu dezakete oinarrizko berdintasun-mailei eusten —errentan, baina baita bizi-aukerei, denboraren erabilgarritasunari, eta erabakiak hartzeko eta politikan eragiteko ahalmenari dagokienez ere— aberatsen eta pobreen artean, emakumeen eta gizonen artean, eta haur, heldu eta adinekoen artean?\nEsparru horretan, Europako erakundeen eta gizarte-babesaren alorreko aditu askoren arabera, beharrezkoa da gizarte-politikak berraztertzea, gizarte-ongizatearen eredu klasikoa eguneratzea, lotura estua duten bi ikuspegi edo paradigmaren bultzadatik abiatuta. Hona hemen paradigma horiek: aurrebanaketa eta gizarte-inbertsioa. Nahiz eta haien artean desberdintasunak egon, gure gizarte-babeseko ereduek —Estatuan eta, neurri txikiago batean, Europan hartutako erabakiek baldintzatuta— aurrera jarraitu behar dute euren printzipio, praktikak eta mekanismoak berbideratzen.\nIkusten denez, Ipar Euskal Herrian ezarritako gizarte-babeseko ereduak, zenbait muga baditu ere, antz handiagoa du Europako erdialdeko eta iparraldeko sistemekin zenbait arlotan (esaterako, familia-politiketan), Hego Euskal Herrikoak baino. Ezin da ukatu azken urteotan aurrerapenak egon direla, baina, hala ere Euskadiko eta Nafarroako ereduak Mediterraneoko ereduekin bat datoz hainbat alderditan, neurri handi batean Estatuko araudiek gizarte-babeseko politiketan duten eraginaren ondorioz.\nBerbideratze hori gauzatzeko, hainbat galderari erantzun behar zaio: Nola berma ditzakegu goranzko gizarte-mugikortasuna eta aukera-berdintasuna haurtzarotik? Nola berma dezakegu hezkuntza-berdintasuna, eta saihestu gurasoen kultura- eta harreman-kapitalak seme-alaben hezkuntza-maila baldintza dezan? Nola lortu belaunaldien arteko itun bat, aldi berean adineko, gazte eta haurren beharrak asetzeko? Zer neurritan jarraitu behar du kontribuziotasunaren printzipioak gizarte-babeseko politikak gidatu behar duen oinarrizko printzipioa izaten? Zer onura lortuko dute gizarte-babeseko politiketatik batez ere babesa eta konponketa behar dituztenek? Nola uztartu aurrebanaketa eta birbanaketa? Zer erakundek —estatuz azpiko mailatik— susta ditzakete gizarte-babeseko, aurrebanaketako eta birbanaketako politikak euskal esparruan?\nEuskal biztanleriaren % 15 inguru gizarte-bazterketako egoeran bizi da.\nZer oinarritan eta zer mekanismoren bidez sustatu gizarteratzea?\nGizarte-bazterketaren fenomenoa zaila da zehazten eta neurtzen. Edonola ere, adostasun handiz onartuta dago gizarte-bazterketako prozesuek askotariko arrazoiak dituztela; eguneroko bizitzako hainbat arlotako gabezien eta zailtasunen ondoriotzat hartzen da. Hona hemen arlo horiek: diru-sarrera ekonomikoak, enplegua, etxebizitza, osasuna, hezkuntza, gizarte-harremanak eta parte-hartze soziala.\nGizarte-politikek eta, bereziki, Gizarte Zerbitzuek tradizioz landutako beste kontingentzia edo behar batzuek (pobrezia, mendekotasuna, ezgaitasuna, zahartzea...) ez bezala, fenomeno horren hedapena neurtzeko eta eraginik handiena jasaten duten kolektiboak identifikatzeko tresnak ez dira behar bezain fidagarriak. Nolanahi ere gurean egin diren inkestek jakitera ematen dutenaren arabera, Hego Euskal Herriko biztanleriaren % 15 inguru bazterketa-prozesu moderatuan edo larrian dago. Bestalde, gutxi gorabehera, familien erdiak daude gizarteratze osoko egoeran (Nafarroan, % 46, 2013an, eta Gipuzkoa, % 56, 2014an), eguneroko bizitzako esparru guztietan gabezia esanguratsurik gabe.\nProletariotzatik prekariatura: Euskadiko biztanleria aktiboaren herena enplegu-ezegonkortasuneko egoeran edo langabezian dago.\nNahiz eta, esan dugunez, gizarte-bazterketaren ikuspegitik dimentsio bakarra izan ez, enplegurako sarbidea funtsezkoa da gizarteratzearen eta gizarte-bazterketaren prozesuak azaltzeko: hain zuzen, EAEko biztanleriaren diru-sarreren % 63 enplegutik dator, eta, enplegua lortu aurretiko kontribuzio-prestakuntzak ere kontuan hartuta, ehuneko hori % 88 da. Funtsezko errenta-iturri gisa duen funtzioaren gainetik, enplegurako sarbidea gizarteratzearen giltzatzat hartu izan ohi da, errealizazio pertsonala, parte-hartze soziala eta ongizate psikologikoa eragiten dituen neurrian. Baina lan-merkatua, krisia hasi baino askoz lehenagotik, aldatu egin da, eta zalantzan jar dezakegu iraganean zuen gizarteratze-ahalmena izatea gaur egun. Enpleguak pobreziaren eta bazterketaren aurka babesten du, baina ez lehen bezala: esate baterako, Nafarroan, gizarteratze-egoeran dauden pertsonen % 63 lan-merkatuan dago, baina baita gizarte-bazterketako egoeran dauden pertsonen % 33 ere.\nZalantzarik gabe, lan-merkatua prekarizazio-esparru batean dago, eta enpleguaren gizarte-araua hautsi egin da, lan-harremanen globalizazio, digitalizazioa eta desarauketarekin lotutako aldaketa sakonen ondorioz, eta, gauzak horrela, enplegua gizarteratze-prozesuetan zeukan garrantzia galtzen ari da. Izan ere, hainbat urtetan lan-integrazioa gizarteratzeko eta pobreziaren aurka babesteko tresnarik eraginkorrena dela pentsatu izan da. Gaur egun, ordea, nabarmen txikitu da soldatapeko enpleguak gizarteratzea eta langile askoren eta haien familien ongizatea bermatzeko zuen ahalmena. Hona hemen zenbait arrazoi: soldatapeko enplegua gero eta ezegonkorragoa da; langile pobreen fenomenoa sortu da (berriro), eta biztanleria aktiboaren zati handi baten (bereziki, emakumeak eta gazteak) lan-ibilbideak zatikatu egin dira. Proletariotzak prekariatuari eman dio bidea. Adibide gisa, Euskal Autonomia Erkidegoan, 2017an, lan egiteko adina zuen biztanleriaren % 32 langabezian edo lan-ezegonkortasuneko egoeran zegoen (soldata txikiak, lan-pobrezia, aldi baterako kontratazioa eta/edo lanaldi partziala).\nIsolamendu- eta bakardade-egoeren eragina.\nLangabezia eta enpleguaren prekarizazioa ez dira bazterketaren eragile bakarrak; baditu beste gabezia eta zailtasun batzuk. Besteak beste, isolamendu- eta bakardade-egoerek, diskriminazio-bizipenekin batera, eragin nabarmena dute pertsonen bizi-baldintzetan eta gizarteratze-mailetan. Horrenbestez, EAEn, biztanleriaren % 2,5ek (ekonomia-gabeziako egoeran dauden pertsonen % 6k) adierazi du arazo sozial larriren bat duela harreman pertsonal, familiar eta sozialetan. Nafarroan, biztanleriaren % 6,3 dago gizarte-gatazkako egoeran, eta % 2,7, gizarte-isolamenduko egoeran: gizarte-bazterketako egoeran dauden pertsonen kasuan, ehunekoak halako hiru dira. Bestalde, adineko pertsonen laurdenak bakarrik bizi dira, eta gero eta adineko gehiago daude isolamendu-egoeran.\nTestuinguru horretan, zer oinarriren eta zer mekanismoren bidez susta dezakegu gizarteratzea? Izan daiteke aurrerantzean ere soldatapeko enplegua gizarteratzearen oinarria eta gizarte-eskubideetarako sarbidearen atea?\nEsparru horretan, zenbaitek adierazten dute “enpleguaren gizarte-arauaren krisiaren paradigma onartu behar dela (azkenean), eta enpleguaren krisia benetako aro-krisialdi baten elementutzat hartu (sakontasun osoarekin)”. Oinarrizko galdera da, hain zuzen ere, ea enplegua diru-sarrerak lortzeko tresna nagusitzat hartzen jarraitu behar dugun, eta gizarte-eskubideetarako sarbidearen atetzat eta gizarteratzearen bermetzat. Langabe guztiei lanpostua bermatu behar eta ahal diete administrazioek, bermatutako lanaren aldekoek uste duten bezala? Edo, aitzitik, diru-sarrera ekonomiko bat, baldintzarik gabekoa eta indibiduala, bermatu behar diete Euskal Herriko administrazioek biztanle guztiei, oinarrizko errenta unibertsalaren defendatzaileek eskatzen duten bezala? Aurrera egin daiteke gure egungo errenta bermatuen sistema selektibo eta baldintzatua baino irekiagoa den eta hain selektiboa eta baldintzatua ez den eredu batera? Prekarizazio-testuinguru batean, langile pobreen soldata txikiak konpentsatu behar dituzte administrazioek, Euskadiko DSBEak, Nafarroako Errenta Bermatuak edo Frantziako Jarduera Sariak bezala? Enpleguaren banaketa eta lanaldiaren murrizketa langabezia txikitzeko formula baliagarriak dira?\nGaldera horien erantzunak argi izango bagenitu ere, beste galdera sakon batzuk egin beharko genizkioke geure buruari: Nola susta dezakegu enpleguaren mundura bakarrik iristerik ez duten edo oso denbora laburrerako lortuko duten pertsona guztien gizarteratzea? Gizarte-eskubideak gauzatu ahal izateko oinarrizko baldintza izaten jarraitu behar du lana eskuratzeko borondateak? Legez, zer baldintzatasun-maila, zein meritu-irizpide eta zer elkarrekikotasun-maila eskatu ahal zaizkie herritarren elkartasunaz baliatzeko asmoa dutenei? Zer eskubide sozial eta ekonomiko onartuko dizkiegu heldu berriei eta, baita ere, hemen aldi baterako daudenei? Digitalizazioaren testuinguru honetan, nola saihestu isolamendua eta bakardadea, nola aktibatu herritartasun aktiboko eta parte-hartze sozialeko sareak?\nEuropako gainerako gizarteetan bezala, zainketen krisia eguneroko errealitate bat da euskal lurraldeetan ere.\nNola erantzun zainketen krisiari?\nNork eta nola zaindu behar ditu mendeko pertsonak? Arreta pertsonarengan jartzen duen zainketa-eredu baterantz.\nEuropako gainerako gizarteetan bezala, zainketen krisia eguneroko errealitate bat da euskal lurraldeetan ere. Ekonomia feministaren ekarpenen arabera, honetaz ari gara zainketen krisiaz mintzatzean: biztanle askok euren burua zaintzeko, beste batzuk zaintzeko edo zainduak izateko dituzten zailtasunak agerian jartzeaz eta areagotzeaz. Zailtasun horiek arrazoi hauengatik jarri dira agerian: alde batetik, zainketen gaineko erantzukizunen banaketa-eredu tradizionala ezegonkortu egin delako eta sistema sozioekonomikoa goitik behera berregituratu delako; eta, beste batetik, etxeko lanaren sexu-banaketa eta lan-merkatuko genero-segmentazioa aldatu ez direlako. Gizarte-ongizatearen sistema zabaltzeko eta hobetzeko, ezinbestekoa da ugalketa-eta zainketa-lanen azpian dauden genero-harremanak berriz hausnartzea, bai eta, zentzu zabalago batean, zainketen desfamiliarizazio- eta desmerkantilizazio-maila berraztertzea ere.\nBaina, gainera, zainketa horien edukiari buruz hausnartu ere egin behar da, adinekoei eman beharreko arreta-motari buruz, pertsonarengan ardaztutako arretaren ikuspegitik. Euskadin adinekoen edo mendeko pertsonen zainketen arloan lan egiten duten erakundeek pertsonarengan ardaztutako arreta lotzen dute arretaren pertsonalizazioarekin, hautatzeko ahalmenarekin, bizi-kalitatearekin, autodeterminazioarekin eta kontrolarekin (erabiltzaileen aldetik); aurreko ereduan, ordea, profesionalak eta erakundeak dira protagonistak. Zalantzan jarri ezin diren aurrerapausoak eman diren arren, gizarte-zerbitzuen euskal sistemak ez du paradigma hori guztiz barneratu, eta haren eskaintza, nagusiki, egoitza-erakundeetan (oraindik ere zaharren egoitzen formatuekin, batzuetan) eta prestazio ekonomikoetan oinarritzen da.\nEsparru horretan, ez dira beti beharrezkoak diren baliabideak erabiltzen pertsonak euren etxean, euren ohiko bizitza-ingurunean, zahartzea ahalbidetzeko. Gainera, gizarte-zerbitzuen arloko koordainketek gizarte-zerbitzuetarako eskubide subjektiboaren printzipioa hondatzen dute, eta erdiko eta goiko klaseei zerbitzu horiek erabiltzeko asmoa kentzen diete, merkatu pribatu alegal eta desarautu batean lor baititzakete (prezio hobean eta malgutasun handiagoarekin). Testuinguru horretan, baliabide gutxi eta oso premia handiak edota oso laguntza-sare ahulak dituzten pertsonek erabiltzen dituzte, bereziki, teorikoki unibertsalak diren gizarte-zerbitzu publikoak. Osasunaren alorrean, osasun-sistemek gaixotasun larrietan gehiegizko arreta jartzen jarraitzen dute, eta ez dira oraindik gai izan —ez antolaketaren aldetik, ez kontzeptualki— kronikotasunaren erronkara egokitzeko.\nEgoera horretan, erronka eta galdera asko daude: Zer laguntza eman behar zaizkie mendekotasuna duten pertsonak zaintzen dituztenei? Nola indartu prebenitzeko eta norberaren autonomia pertsonala sustatzeko zerbitzuak, mendekotasunik izan ez baina egoera ahulean dauden biztanleentzat? Nola diseinatu koordainketa Gizarte Zerbitzuetan? Nola ahalbidetu mendekotasuna duten adinekoek euren etxean jarraitzea? Nola orekatu prestazio ekonomikoen eta zerbitzu profesionalen hornidura? Nola bermatu mendeko pertsonen autodeterminazioa? Nola lehenetsi zaindutako pertsonen eskubide, behar eta itxaropenak, haiek zaintzen dituzten erakundeen eta erakundeen beharren aurretik?\nNola iraunarazi, finantzatu eta antolatu gizarte-ongizateko eredu zabal bat?\nGizarte-babes publikoa zergen bidez finantzatzen da. Ipar Euskal Herrian ez bezala, Hego Euskal Herriko lurraldeek zergak biltzeko ahalmen txikia dute, Europako gainerako lurraldeekin alderatuta, zerga-bilketa lurralde bakoitzeko BPGren arabera neurtuta, bederen. Baina historikoki zerga-presio handia izan duten Estatuek ere, hala nola Europako iparraldekoek eta Frantziak, gero eta zailtasun gehiago dituzte Ongizatearen Estatuak behar dituen baliabide ekonomikoak biltzeko. Herrialde guztietan, zergekin lotutako iruzurra, ihesa eta saihespena gero eta zailtasun gehiago sortzen ari dira, jarduera ekonomikoen globalizazio, uberizazio eta digitalizazioaren testuinguru honetan.\nBestalde, ezinbestekoa da gizarte-ongizateko politikak egiteko behar den lurralde- eta eskumen-esparruari buruz hausnartzea. Alde batetik, Gizarte Zerbitzuena da udalerriei oinarrizko funtzioak ematen dizkion ongizate-sistema bakarra (Hegoaldean gehiago Iparraldean baino, eta Euskadin gehiago Nafarroan baino), betiere, beharrezko baliabide teknikoak eta ekonomikoak eman gabe. Horrez gain, kudeaketa-, plangintza- eta arauketa-eskumenak Estatuko, erkidegoko eta foruko administrazioen artean banatzen dira; pentsioak, berriz, Estatuari dagozkio, eta Gizarte Segurantzak kudeatzen ditu. Azkenik, behar-beharrezkoa da, beste herrialde batzuetan egiten ari diren bezala, biztanleriaren premia desberdinei, baina elkarrekin lotutakoei, modu estankoan erantzuten dieten zerbitzu publikoen koordinazioa hobetzea, baita integratzea ere. Hain zuzen ere, gizarte-premiarik konplexuenak gizarte-, hezkuntza-, enplegu- edo osasun-zerbitzuen arteko zirrikituetan daude; hortaz, premia horiei erantzuteko, gizarte-eta hezkuntza-esparru, gizarte- eta osasun-esparru edo gizarte- eta lan-esparru arinagoak behar dira.\nBestalde, kontuan hartu behar da gizarte-zerbitzuen horniketa publikoaren eta pribatuaren arteko oreka ezegonkorra dela, eta komunitate-elkartasunaren eta herritartasun aktiboaren sareak indartu behar direla. Zalantzarik gabe, azken urteetan, irabazi-asmorik gabeko ekimenak berpizten ari dira, eta gizarte-politikak garatzeko lotura komunitarioen eta erlazionalen garrantzia handitzen ari da. Izan ere, zerbitzu publiko konbentzionalak agortu egin dira, nolabait, eta gizarte-politikek gero eta zailtasun gehiago dituzte gero eta konplexuagoak diren beharrei erantzuteko. Biztanleria, gainera, eredu malguagoak eta arinagoak eskatzen ari da, euren itxaropen, eskaera eta beharrei erantzuteko aukera gehiago dituztenak. Herritarren partaidetzarekiko konpromiso horren ideia nagusia hau da: administrazioek eta herritarrek elkarrekin jardun behar dute auzoen eta haietan bizi diren pertsonen arazoak konpontzeko. Toki- edo lurralde-mailarekin batera, borondatezko lana herritartasun aktiboaren aldeko apustu horren funtsezko elementuetako bat da, biztanleriak borondatez komunitatearen garapeneko zereginetan parte hartzean oinarritzen baita. Horrek guztiak hurbiltasuneko boluntariotza-eredu baten garapena dakar berekin, eta, eredu horretan, komunitateko pertsonak eta baliabideak (bizilagunak, saltokiak, elkarteak, auzoetako baliabide publikoak...) autoantolatu egiten dira, zerbitzu publikoek konpondu ezin dituzten zenbait premiari (laguntza, zainketa, prestakuntza, etab.) erantzuteko.\nTestuinguru horretan, askotariko galderak daude, eta konplexuak dira, gainera: Zer zerga-presio izan daiteke nahikoa eta, aldi berean, bideragarria euskal lurraldeetan? Zer zerga sustatu behar dira gizarte-babesa finantzatzeko? Frantzian edo Alemanian bezala Euskadin ere sortu beharko genituzke zerga edo kotizazio finalistak, zahartzeak sortzen dituen gastuak finantzatzeko? Nolakoa izan behar du gizarte-zerbitzuen eskumen-egiturak? Zer zeregin izan behar dute tokiko erakundeek gizarte-ongizateko zerbitzuak ematean? Nola uztartu ditzakegu ekintza publikoa eta ekintza pribatua (irabazi-asmoa duena zein irabazi-asmorik gabekoa)? Zer zerbitzu eman behar dituzte herri-administrazioek soilik, eta zein utz ditzakegu merkatuaren edo herritarren elkartasunaren esku? Nola berpiztu komunitate-elkartasuna eta auzo-elkartasunaren sareak, herri-administrazioek gizarte-premiak asetzeko duten erantzukizuna murriztu gabe?


2017an 1.783 istripu izan ziren Donostian. Noticias de Gipuzkoa\n2017an 1.783 istripu izan ziren Donostian\n2018(e)ko martxoaren 28a, asteazkena - 12:47etan eguneratua\nDONOSTIA. Donostiak 2016an baino 32 istripu gehiago izan zituen. Denera, 1.783 istripu izan ziren 2017an. Bi pertsona zendu ziren, 2016an bezala. 1.260 ibilgailu biktimarik gabeko 951 istriputan nahasiak egon ziren eta 1.077 ibilgailu, biktimak izandako 832 istripuetan.\nMugikortasun eta Garraioetako zinegotzi Pilar Aranak eta Hiritar Segurtasuna eta Babes Zibileko zinegotzi Martin Ibabek, hiriko istripuen gaineko 2017ko datuak aurkeztu dituzte gaur goizean.\n2.337 ibilgailu inplikatuta egon ziren 2017an izandako 1.783 istripu horietan. Guztira, 983 pertsona zauritu ziren, 399 emakume eta 584 gizon. Horietatik 940 arinak eta 43 larriak. 2016an aldiz, 920 zauritu arinak eta 47 larriak egon ziren.\nHiritar Segurtasuna eta Babes Zibileko zinegotzi Martin Ibabek adierazi du istripu-kopurua handitu izana ez dela datu positibo bat, eta aditzera eman duenez "Udala lanean jarraitzen du istripu-kopurua gutxitzeko".\nIbabek azpimarratu duenez "Mugikortasun departamentua eta Udaltzaingoa elkarlanean ari dira batzorde tekniko batean hirian gertatzen diren istripu-kopurua gutxitzeko".\n2017an Donostiak 112.567 ibilgailu zituen erroldatuta: 75.946 auto, 26.316 motor, 3.966 bizikleta, 3.244 kamioi eta 355 autobus.\nTrafiko istripuen artean, Mugikortasun departamentuak eta Udaltzaingoak harrapatzeak azpimarratu nahi dituzte.\n2017an Donostian 100 harrapatze gertatu ziren, hau da, 2016an baino 23 gutxiago . Eta horietan, 103 ibilgailu egon ziren inplikatuta. Guztira 124 pertsona harrapatuak izan ziren 64 emakume eta 60 gizon.\nHarrapatzeetan inplikatutako ibilgailuak segidakoak izan ziren: 62 auto, 18 bizikleta, 12 motor,, 3 ziklomotor, 3 autobus, 3 kamioi eta 2 furgoneta.\n2017an zein 2016an gertatutako harrapatze gehienetan autoa egon zen inplikatua eta, ondoren, bizikleta eta motorra.\nMugikortasun eta Garraioetako zinegotzi Pilar Aranak azpimarratu duenez "bide-segurtasunaren kontzientziazioaren gaineko kanpainek berebiziko garrantzia dute" eta gogora ekarri ditu "Eskolabidea" eta "Lagunkoia" programak. Aranak adierazi duenez "bi programa hauetan kaltebera handien izan dezaketen kolektiboekin lan egiten da, hau da, ikasleekin eta adinekoekin,\nGros eta Erdialdeko guneak dira harrapatze gehien dituzten guneak. Bi horiek dira ibilgailu pribatu eta pertsona gehien hartzen dituztenak.\n"Mugikortasun departamentua etengabe lanean ari da hiriko guneak aztertzen istripuak gutxitzeko neurriak hartuz". Horren harian, Pilar Aranak azpimarratu duenez "mugikortasuna da Donostiak duen erronka nagusietako bat. Hiri-autobusaren, bizikletaren, topoaren eta abiadura handiko trenaren alde egiten jarraitzen dugu. Eta hori guztiak sistema bat osatu behar du, hain zuzen ere, ibilgailu pribatu gutxiago hiri-erdigunera iristea lortuko duen sistema".